text:
Mutamuliza Annociata, yameneyekanye cyane nka Kamaliza biturutse ku ndirimbo imwe muze yari ifite iryo zina. Kamaliza yari umuhanzikazi waranzwe n’ibikorwa by’indashyikirwa, akaba umukobwa muremure kandi ushabutse w’imisatsi migufi. Uyu Kamaliza yakundaga kwambara amapantalo.
Imirimo nko kubaka amashuri, gukusanya inkunga y’abari ku rugamba rwo kubohora u Rwanda, kwinjira mu ngabo ubwabyo n’indi, ubusanzwe byafatwaga nk’imirimo y’abagabo Mutamuliza Annonciata yaranzwe nabyo. Yari afite ipeti rya Serija (Sergent) mu ngabo za APR.
Tariki ya 25 Werurwe 1954, nibwo yabonye izuba, avuka kuri Rusingizandekwe Leandre na Mukarushema Bernadette. Yavukiye ku musozi wa Rukara muri Runyinya, ubu ni mu karere ka Nyaruguru mu Ntara y’Amajyepfo.
Kuri iyo tariki y’amavuko ya Kamaliza, Kiliziya Gatolika yizihizagaho ukubwirwa kwa Bikiramariya ko yari agiye kubyara umukiza, ibi bikanagirana isano n’izina rye yabatijwe rya “Annonciata”. Mu muryango w’abana 13, bane bitabye Imana bataritwa amazina hasigara icyenda, Mutamuliza yari umuhererezi muri bose. Yavukiye kandi mu muryango w’abasizi bitwaga abashambo.
UMVA INDIRIMBO ZA KAMALIZA HANO:
Ibitaramo mu muryango byarangwaga n’imbyino, umudiho gakondo n’ibiganiro byiganjemo urwenya. Mu mwaka w’1959, umuryango we kimwe n’indi myinshi y’abatutsi yarameneshejwe maze kwa Kamaliza bahungira mu gihugu cy’abaturanyi cy’u Burundi. Aha ninaho yatangiriye amashuri ye abanza mu murwa mukuru i Bujumbura. Mu mwaka w’1968, nyina umubyara yaje kwitaba Imana. Ibi byatumye se amwohereza kwa mukuru we witwa Anne Marie Murekeyisoni wari warashatse muri Kongo kubera ko yabonaga Kamaliza akeneye uwajya mu cyimbo cya nyina agakomeza kumuha uburere.
Yahise akomereza amashuri ye yisumbuye i Lubumbashi mu ishuri ry’abafurere n’abasaveri riri i Likasi, atangira no kuririmba mu makorali atandukanye ya Kiliziya Gatolika. Ku myaka ye 20 y’amavuko, umuyobozi wa Korali yitwaga Kiromboro wari waratangajwe n’impano ya Mutamuliza Annonciata yamuhaye Gitari. Ibikorwa bya muzika bya Kamaliza muri icyo gihe, ntibyashimishaga na gato mukuru we Anne Marie babanaga. Uyu yashakaga ko murumuna we aba umukobwa w’umuco wo mu gikari ufite za ndangagaciro cyera zitwaga iz’umukobwa w’umutima.
Mu kumushakira uburyo yatuza akanareka kuririmba mu ruhame, yashatse kumushyingira umusore wo mu muryango mwiza nk’uko byari bisanzwe bimenyerewe mu muco w’abanyarwanda. Mu kutishimira icyo cyifuzo cya mukuru we, Kamaliza yasabye uruhushya rwo kujya i Bujumbura, guhera ubwo ntiyasubiye i Lubumbashi. Yaje no guhita abona kazi muri Minisiteri y’Imari i Bujumbura. Mu gihe cy’ikiruhuko kigufi ndetse na nyuma y’akazi, yabaga arimo kuririmba anifata amajwi kuri kasete (cassettes) yifashishije radiyo yari yarahawe n’umwe mu nshuti ze witwa Tereza.
Mu mwaka w’1980, Ministeri yakoragamo yamwimuriye kujya gukorera ahantu kure maze yanga gusiga se umubyara ahitamo kureka akazi, ibi biza no gutuma abona umwanya uhagije wo kuririmba. Mu mwaka w’1982 yatsinze irushanwa ryo kuririmba i Bujumbura, ahita anafata akazina ka Kamaliza biturutse ku ndirimbo ya Orchestre Amabano, iyi yaje no kumwemererera kujya ayiririmbamo.
Kugirango indirimbo ze zishobore guhitishwa mu bitangazamakuru byo muri icyo gihugu yagombaga kuhindura indirimbo ze mu Kirundi, ariko we ahitamo kujya abivanga n’ikinyarwanda. Mu mwaka w’1984 yagiye mu gace ka Mushiha, ahari abanyarwanda benshi b’impunzi, atangira gufatanya n’itsinda ry’abasore b’abakorerabushake kubaka amashuri. Hakiyongeraho n’ibitaramo yakoraga akusanya amafaranga yabunganiraga mu kubaka.
Mu mwaka w’1990, adasize gitari ze ebyiri, yafashe icyemezo cyo kugenda mu ibanga akajya gufatanya n’umutwe wa FPR wari utangiye urugamba rwo kubohora igihugu. Mu ishyamba, kubera ijwi rye n’indirimbo ze, yasusurutsaga ibitaramo ndangamuco mu gutera akanyabugabo, mu guhoza no gushyigikira abari ku rugamba. Yari umwe mu bagize itorero Indahemuka. Nyuma ya Jenoside yakorewe abatutsi mu mwaka w’1994, impano ye yayituye abantu bahuye n’ayo mahano. Kamaliza yashakaga guhoza, guhamagarira abantu kwishima, gutekereza ko kuba ari bazima bashobora no kwishima bakanyeganyega.
Yashakaga ko hakiyongera byanze bikunze icyiza cyose kandi igitera ibyishimo kikaganza. Ibi byagaragariraga ku bitaramo by’ubuntu yakoraga kugirango ahure n’abarokotse Jenoside, hakiyongeraho kurera imfubyi mu kazu ke gato yari afite. Yatangiriye ku bana batatu barimo uwo yatoraguye amaze amezi make avutse, kuva ubwo agenda arera n’abandi benshi, gusa yaje kwitaba Imana afite umuryango mugari w’abana 15. Muri Gicurasi 1996, ku nkunga y’inshuti ye Nzambazamariya Veneranda na SNV yagiye mu Buhorandi gutunganya CD ye yise Humura Rwanda.
Aba ni abavandimwe ba Kamaliza barimo mukuru we wasigaye arera impfubyi Kamaliza yareraga
Mu mpera z’uwo mwaka nyine, ubwo yajyaga kwa bene wabo aherekejwe na zimwe mu nshuti ze z’abaririmbyi , mu gutaha bakoze impanuka y’imodoka maze Mutamuliza anyura mu kirahure ariko ntiyahita apfa. Yataye ubwenge mu gihe kingana n’icyumweru cyose maze ku itariki ya 5 Ugushyingo 1996, uwo muhanzikazi wanyuze benshi ashiramo umwuka.
Nta ndirimbo ya Kamaliza idafite impamvu cyangwa imvano. Zimwe muri zo zifite ubusobanuro bwamenyekanye. Duhereye kuri iyo Kamaliza yamwitiriwe, iyi yahimbiye umugore wamuhaye umuti wo kuvura se yajya kumwishyura akamubwira ko icyo ashaka ari uko se akira atari amafaranga. Indi yitwa Nzakumara irungu yayihimbiye inshuti ye Tereza; imwe yamuhaye iradiyo yajyaga yifatiraho amajwi, uyu yabanaga mu nzu we na nyina gusa, Kamaliza akamubwira ko azamumara irungu, akamwita umutoni w’abato ndetse akajya amucurangira igihe yigunze.
Indirimbo Intare yayihimbye bitewe n’umusirikare witwaga Kayitare. Mutamuliza aririmba ibiranga ingabo biri muri uwo musirikare, ariko akanavuga ibiranga imico ye nko gusetsa, kwihangana, kudasubira inyuma no kwita ku nshingano ze. Nk’ingabo, ashimagiza uko yayoboraga, ubuhanga bwe mu gutera umwanzi no kuba adatsindwa. Kayitare yaje gupfa mu mwaka w’1993 biturutse ku burwayi, gusa yapfuye yaragize amahirwe yo kumva kenshi ijwi rya Kamaliza. Hiyongeraho nk’iyitwa Nimuve mu nzira yemwe, yahimbiye inshuti ye Nzambazamariya Veneranda, iyitwa Laurette yahimbiye inshuti ye buri bucye ashyingirwa.
Tugarutse kuri Kamaliza, abamumenye bose bazi ko yari afite impano yo kuba umunyamuzika. Yayifashishije abandi adategereje ko bazayimwitura, yabayeho yicisha bugufi, adakoresha nabi impano ye cyangwa ngo ayicuruze kugirango abeho nk’abaherwe nk’uko abandi baririmbyi babikora.
Tariki ya 22 Gashyantare 2016, hari abantu bihurije hamwe bashinga umuryango utegamiye kuri Leta witwa “Easy and Possible” ndetse bahura n’umuryango wa Kamaliza, kugirango baganire ku ishyirwa mu bikorwa ry’uyu mushinga. Iki gikorwa cyabereye mu murenge wa Kimisagara mu karere ka Nyarugenge.
Aha abagize uyu muryango bari kumwe n’abavandimwe ba Kamaliza ndetse n’impfubyi yareraga basigaye barera
Muri iki gikorwa, abagize umuryango “Easy and Possible” basobanuye ko bahisemo Kamaliza, kuko ari umunyarwandakazi wagaragaje gukunda no kwitangira igihugu cye, ubwo yafatanyaga n’abandi banyarwanda mu rugamba rwo kubohora igihugu, urugamba rurangiye nabwo akomeza gukunda igihugu afasha imfubyi zitandukanye muri ibyo bihe byari bikomeye, dore ko hari imfubyi nyinshi n’abapfakazi batagira ingano bitewe na Jenoside yakorewe Abatutsi mu 1994.


c: text/html

text:
Aba bacuruzi bemeza ko ikibazo cyabo kimaze imyaka irenga ibiri kidakemurwa, bituma bavuga ko baguye mu gihombo bitewe n’uko miliyoni 80 bari bamaze gukusanya abitse kuri konti ntacyo akora.
Bavuga ko muri Kanama 2014 bandikiye ubuyobozi bw’Akarere ka Rubavu babusaba ko bakishyira hamwe nk’abikorera bakubaka bundi bushya isoko rya Mahoko mu buryo bwa kijyambere. Kuva icyo gihe ngo akarere kabijeje kuzabaha ibyangombwa byo gutangira imirimo, gusa ngo kugeza ubu nta cyo karababwira.
Umwe muri aba witwa Mathias Sebugunzu, avuga ko uyu mushinga watangiye ubwo Sheikh Bahame Hassan yari akiri Umuyobozi w’Akarere ka Rubavu, ariko ngo abamusimbuye barawutindije bavuga ko bazabyigaho ariko ntibikorwe.
Kimwe na bagenzi be, Sebugunzu yifuza ko bahabwa igisubizo n’akarere niba iri soko bazaryubaka cyangwa se amafaranga yabo bagashaka ikindi bayakoresha.
Ati:”Kuba twaratanze miliyoni zigera kuri 80 zikaba ziryamye ahantu zitari kunguka ni igihombo, tuba twaratangiye kubaka binageze kure, twandikiye akarere inshuro nyinshi ariko ntibadusubiza ndetse twagiranye ibiganiro byinshi ariko turacyategereje,hari bamwe gutegereza byarambiye bifuza kuyasubizwa bakajya gushora mu isoko rya kijyambere rya Musanze. Turasaba ko twakurwa mu gihirahiro niba baduha igisubizo bigakorwa vuba cyangwa bakadusubiza ayacu.”
Ubuyobozi bw’akarere ka Rubavu bwemeza ko bwaganiriye n’abikorera bashaka kubaka iri soko, bemeranya ko akarere kagomba kubigiramo uruhare, bityo ngo hategerejwe icyemezo cy’ Inama Njyanama y’akarere ngo ibyemeze. Busaba aba bantu kwihangana kugeza mu mpera z’uyu mwaka.
Murenzi Janvier, Umuyobozi w’Akarere ka Rubavu wungirije ushinzwe ubukungu n’iterambere agira ati:”Nibihangane ikibazo turakizi kandi kigomba kwigwaho na Njyanama kugira ngo twirinde gukora ibintu bitanyuze mu mucyo, kuba byaratinze hari ibyo bagombaga gutunganya, icya mbere batangiye ari koperative itagira ubuzima gatozi, twakoze ingendoshuri tugamije kureba aho byakozwe ndetse bagombaga gukora umushinga babigaragariza ibigo by’imari.”
Iri soko rya Kijyambere byari biteganyijwe ko rizuzura ritwaye arenga miliyari na miliyoni magana abiri y’amafaranga y’u Rwanda (1.200.000.000 frw), harimo uruhare rw’abikorera n’akarere kari gutanga ikibanza (ahari iryo soko) ndetse hakiyambazwa ibigo by’imari bibaha inguzanyo.

robotstxt: allowed

filter: keep


text:
Amasezerano yawe ntiyaheze ahubwo hari icyo usabwa ngo asohozwe
Uwiteka aravuga ati “Dore ndasezerana isezerano: nzakorera ibitangaza imbere y’ubwoko bwawe bwose ,bitigeze gukorwa mu isi yose cyangwa mu ishyanga ryose, abantu bose bakugose bazabona icyo uwiteka akora,kuko nzagukoresha ibiteye ubwoba. Ujye witondera icyo ngutegeka uyu munsi, dore nzirukana abamori n’abanyakanani n’abaheti n’abaferizi, abahivi n’banyebusi baguhunge, wirinde ntuzasezerane isezerano na bene igihugu ujyamo,rye kuba nk’umutego hagati muri mwe, ahubwo muzasenye ibicaniro Byabo, mutembagaze inkingi z’amabuye bubatse, muteme mutsinde ibishushanyo bya Ashera babaje, kuko udakwiriye kugira indi mana yose usenga,kuko uwiteka witwa ufuha ari Imana ifuha ( kuva 34:10-14).
Aya dusomye ni amasezerano Uwiteka yahaye Mose, mu gihe yari ku musozi wa sinayi, kuri gahunda yayo yo guhabwa amategeko bundi bushya ku bisate by’amabuye nk’uko yari yategetswe kongera kubibaza, bikaba bigaragara ko muri ayo masezerano harimo aye bwite, ndetse n’ay’ubwoko bw’Imana muri rusange, ariko yose tukaba tugiye kurebera hamwe icyo twayigiraho muri ubu buzima bwacu bwa none.
Igikuru kibonekamo ni uko aya masezerano bahawe, Atari gupfa gusohora gutyo gusa, ahubwo bari bafite ibyo basabwa nabo (condition), reba ingero:
Nzabakorera ibitangaza bitigeze gukorwa mu isi yose , Ntago bizaba ibanga abantu bose, bazabibona, kandi bamenye ko bikozwe n’Imana ishobora ibidashoboka (Yesaya 41:20), Nzirukana ndetse nzarwanya ibikurwanya byose, Imana yawe ntiyigeze inanirwa kugutabara no kugukorera ibyakugoye (Yesaya 59:1)
Gusa icyo usabwa ni iki:
Ujye ureka icyaha witondere amategeko y’Imana yose, hakwiye kugaragara itandukaniro mu mikiranukire n’imyifatire hagati yawe n’abapagani, kandi Imana ntizakubure mu mwanya wawe,ndetse ntuzagire indi mana wizera.
Nyamara n’ubwo ibi byamenyekanye mu b’Isirayeli, ndetse bikaba nk’igihango hagati yabo n’Imana , Mose na Yosuwa bamaze gupfa, ntibyabujije ubu bwoko bw’Imana gukora ibyangwa nayo, bikaba ari nabyo byatumye uwiteka abahana mu maboko y’abamidiyani imyaka irindwi,hahinduka abo gusuzugurwa, maze kubwo kuneshwa bituma abisirayeli bashakisha aho bihisha kubera ubwoba, ndetse bariheba cyane (Abacamanza 6:1-6), ibi muby’ukuri ntago byabagezeho kuko Imana yabangaga,cyangwa se yari yibagiwe ibyo yabibwiriye yo ubwabo ahubwo ni uko bari batatiriye igihango, bikaba bisa nk’ibijya bigaragara kuri twe rimwe na rimwe, igihe tugerwaho n’ibitakagombye kutugeraho bitewe n’uko twatatiriye cya gihango ku mana ndetse ibyo yari yaradusezeranije tukabitegereza tukabibura.
Gusa kuko Imana ari Umubyeyi, nyuma yo kuyitakambira, yarabatabaye inyuza muri Gidiyoni wagaragaraga nk’aho ntacyo yakora, ariko imusaba kubanza gusenya ibicaniro by’izindi mana bene wabo bubatse ibona kwigaragaza nk’ishobora byose imbere yabo, ndetse banasohorezwa amasezerano basezeranijwe cyera.
Muvandimwe nawe nshuti birashoboka ko waba uzi cyangwa se hari uwo uzi uri mu gihirahiro yibaza ngo ese Imana niyo yavuze ko izangirira ibi n’ibi? Cyangwa yisubiyeho? oya niba ariyo yavuze no kubikora izabikora, gusa niba hari isezerano nawe uyifitiye cyangwa ibyo usabwa kugirango isezerano ryawe risohore banza utunganye ibyo utaratunganya ahasigaye irakwiyereka.


text:
Urwenya:Ibya Ngunda n'Inzoka ze
Ibya Ngunda n'Inzoka ze
Umugabo Ngunda yagize atya akurira imineke arangije arenzaho salade. Ntihashize isaha imwe gusa aba arengejeho ibijumba byokeje. Hatari hashira iminota 30 aba aroshyeho ibigori bitetse. Mu nda sinakubwira ibiyoka bitangira gutongana. Ngunda ati "ngo ubwo rero izi nzoka murampima. Ntibimbuza gukomeza kwihera inda." Akomeza kuryagagura buri kanya. Uko aryagagura inzoka zikarushaho kwitotomba, arambiwe akora ku nda abwira ibivugiramo ati "mbahaye igice cy'isaha mukaba mwumvikanye, mwakwanga nkabasohora." Umugabo yikomereza umurimo we wo gutera imere. Mu nda na byo biranga , ni bwo umugabo atangiye kumisha indabo hirya no hino, ari byo bamwe bita gutera ibiro. Maze areba ibyo amaze kuruka ati "sinari nababwiye ko nimutumvikana mbasohora? Mwagira ngo sinabivugaga nkomeje?"
Shyiraho Igitekerezo!
Subscribe to: Post Comments (Atom)


text:
Agiye kumurika igitabo amaze imyaka icyenda yandika
Ku wa 24 Gashyantare, muri Serena Hotel, saa kumi z’umugoroba (4PM) umuvugabutumwa Jean Paul Ndatsikira azamurika ku mugaragaro igitabo yise “Hirya y’Imbibi z’Amaso”, cyibanda ku gusobanura ukwizera nyako.
Igitaramo cyo kumurika igitabo “Hirya y’Imbibi z’Amaso” kizaba kirimo abahanzi Simon Kabera na Alexis Dusabe.
Aganira na IGIHE, umwanditsi Ndatsikira yavuze ko iki gitabo cye yatangiye kucyandika akiri mu mashuri yisumbuye mu mwaka wa 2004. Yavuze ko kuva kera yakundaga kwandika, bityo akaba (...)
Ku wa 24 Gashyantare, muri Serena Hotel, saa kumi z’umugoroba (4PM) umuvugabutumwa Jean Paul Ndatsikira azamurika ku mugaragaro igitabo yise “Hirya y’Imbibi z’Amaso”, cyibanda ku gusobanura ukwizera nyako.
Igitaramo cyo kumurika igitabo “Hirya y’Imbibi z’Amaso” kizaba kirimo abahanzi Simon Kabera na Alexis Dusabe.
Aganira na IGIHE, umwanditsi Ndatsikira yavuze ko iki gitabo cye yatangiye kucyandika akiri mu mashuri yisumbuye mu mwaka wa 2004. Yavuze ko kuva kera yakundaga kwandika, bityo akaba ageze ku ntego ye.
Yagize ati “Nabayeho mfite umutwaro wo kwandika ibitabo kandi nkiyumvamwo ko ari impano indimo, ariko kuko kwandika bigoye cyane, by’umwihariko hano mu Rwanda kuko bitari mu muco wacu, byagiye bimbera ingorabahizi kugera kuri izo nzozi zanjye.”
Jean Paul Ndatsikira asanzwe ari umukristo mu itorero rya Zion Temple. Ni n’umuvugabutumwa mu muryango Shron.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Umunyamabanga wa Leta muri MINAGRI, Tony Nsanganira abyizeza mu gihe igihembwe cya mbere cya 2016 cyarangiye ubukungu bw’u Rwanda buzamutse ku rugero rwa 7.3%.
Kuri uyu wa gatanu tariki 19 Kanama 2016, ubwo yatangizaga urubuga rufasha abacuruzi gusaba ibyangombwa byo kohereza no gutumiza mu mahanga ibijyanye n’ubuhinzi n’ubworozi, Nsanganira yavuze ko ubuhinzi buzifashisha ikoranabuhanga bukagira uruhare rungana na 8.5% mu kuzamuka k’ubukungu ku rugero rwa 11.5% mu mwaka wa 2020.
Yagize ati “U Rwanda rurashaka kuzamura umusaruro w’ubukungu ku rugero rwa 11.5% mu rwego rwo kugera ku ntego z’icyerekezo 2020; ubuhinzi bukaba bugomba kubigiramo uruhare rungana na 8.5% hifashishijwe ikoranabuhanga, haba mu bucuruzi no mu buhinzi nyirizina.”
Yavuze ko kugira ngo ubuhinzi bugire uruhare rungana rutyo mu bukungu bw’Igihugu, bisaba kuzamura umusaruro w’ibyoherezwa mu mahanga bikomoka kuri bwo ku rugero rwa 28% buri mwaka, bikaruta ibitumizwa hanze bingana na 17%.
Nsanganira yashimiye uruhare urubuga RALIS ruzagira mu gufasha abacuruzi gusaba ibyangombwa byo kohereza mu mahanga no gutumizayo ibikomoka ku buhinzi, kuko ngo rukuyeho gusiragira mu nzego kw’abacuruzi hamwe n’igihombo cy’amafaranga byabateraga.
Muri Mata 2016, Ministiri w’Imari n’Igenamigambi, Amb Claver Gatete, yari yavuze ko ubukungu bubangamiwe n’igabanuka ry’ibiciro ku masoko mpuzamahanga. Icyo gihe yari imbere y’Inteko Ishinga Amategeko, asobanura imbanzirizamushinga y’ingengo y’imari y’imyaka itatu iri imbere.


text:
Iyaba wamenyaga uwo muvugana ! Alice
Petero aramwihererana atangira kumuhana ati: Biragatsindwa Mwami, ibyo ntibizakubaho na hato.”Arahindukira abwira Petero ati: “ Subira inyuma yanjye satani, umbereye igisitaza kuko ibyo utekereza atari iby’Imana, ahubwo utekereza iby’abantu” Matayo16:22- 23
Aha ni igihe Yesu yari arimo kuvuga iby’ukuntu azababazwa , agapfa akazuka nk’uko mission ye yari iri, ariko Petero agatangira kumuhana no kumwumvisha ko rwose ibyo bintu bidakwiriye kubaho, ko Imana itakwemera ko ibyo bintu bibaho.
Ijambo ryamfashije ni ukuntu Yesu nubwo ari Petero bavuganaga, yahise asobanukirwa neza ko Atari Petero uvuze, ko ahubwo ari satani uvugiye muri Petero: Arahindukira abwira Petero at: “ Subira inyuma yanjye satani.
Bibiliya itubwiye ko Petero yihereranye Yesu…. “Petero aramwihererana atangira kumuhana…”. Nako si Petero wihereranye Yesu nubwo mubigaragarira amaso y’abantu ari Petero ,iryo jwi ryari irya satani …!
Kandi ibyo si igitangaza, kuko na satani ubwe yihindura nka marayika w’umucyo .1 Abakorinto 11:14
Satani yigira nka marayika w’umucyo akatwihererana, aza yigize nk’udufitiye impuhwe n’akajwi kiyoroheje kandi ari ikirura.
“ Inzoka yarushaga uburiganya inyamaswa zo mu ishyamba zose Uwiteka Imana yaremye. Ibaza uwo mugore iti “ ni ukuri koko Imana yaravuze iti: “ Ntimuzarye ku giti cyose cyo muri iyi ngobyi?” Uwo mugore arayisubiza ati: “ Imbuto z’ibiti byo muri iyi ngobyi twemererwa kuzirya, keretse…..iyo nzoka ibwira umugore iti; “ Gupfa ntimuzapfa….”Itangiriro 3:1-5
Inzoka ariyo satani ngo yihereranye Eve itangira guhinyuza ibyo Imana yamubwiye, itangira kumwerekako ahubwo ariyo imufitiye impuhwe , ko Imana yabagiriye nabi, itabifuriza ibyiza…..ariko amaherezo yabaye urupfu ndetse n’akaga gakomeye kageze no kuri twebwe twese. Nyamara satani we amwihererana yamubeshyaga ko ahubwo bizatuma amenya ubwenge akamera nk’Imana, nguko uko akora!
Satani ajya atwihererana kenshi, ariko ikibazo nuko tudahita dusobanukirwa ko ariwe ngo tumubwire ngo “ Subira inyuma yanjye satani nakumenye”. Haba igihe ngira amahirwe yo kumenya ko ariwe, ngahita mfata ingamba zo kumurwanya nshikamye, hakaba nubwo aza yigize nka marayika w’umucyo ngatinda kumuvumbura…
Wowe bimeze bite! Ese ugirango Imana yakubwira ngo kuba umaze igihe mu nzira y’Imana ntacyo byakumariye! Ugirango Imana yakubwira ngo wapfa uraje ukorwe n’isoni! Imana se yakubwira ngo uzapfa ntacyo wimariye, ngo n’abandi bose barabikora nta kibazo nawe wabikora! Ugirango Imana yakubwira ngo kora icyaha ntakibazo uzihana bakubabarire….Iryo jwi rikubwira ibinyuranye no gushaka kw’Imana riba riturutse kuri satani…. Ngo abandi baribye barakira kandi nta muntu ukira atibye….., ngo imyaka irakurenganye n’ubundi ntacyo ugitegereje….
Imana iduhe Umwuka Wera uduhishurira uburiganya bwa satani.
Ibihe byiza , Imana idusobanurire
Mwirinde ibisindisha mube maso, kuko umurezi wanyu satani azerera nk’intare yivuga ashaka uwo aconshomera 1 Petero 5:8
Alice


text:
Umusatsi ni kimwe mu bigaragaza ubwiza bw’umugore, ariko hari bamwe usanga imisatsi yarabananiye ikaba ipfuragurika, idakura, ikomera n’ibindi. Mu rwego rwo gukemura ibibazo by’imisatsi ushobora kwifashija igi, ukagira imisatsi iteye ubwuzu nkuko ubyifuza.
Bamwe mu batunganya imisatsi twaganiriye batubwiye ko mu gihe umukiliya aje abagana afite ikibazo mu musatsi we babanza bakamurangira umuti w’igi ribisi byananirana bakabona kumushyiriramo andi mavitamini.
Omar utunganya imisatsi mu Isaro Saloon avuga ko hari abantu benshi yashyiriye igi mu musatsi, kuri ubu bakaba baragize imisatsi mwiza.
uko wasiga igi mu mu mutatsi.
Fata igi rimwe cyangwa se abiri niba ufite umusatsi mwinshi ubundi uyamene ufate umuhondo wayo uwushyire mu gasorori ukoroge.
Muri ya magi akubise ongeramo ikiyiko 1 cy’amavuta ya elayo (olive oil) ubundi wongere uvange neza
Fata ya mvange usukemo ¼ ya litiro y’amazi y’akazuyazi.
Pfundikira ukoresheje umufuniko wa plastic mu gihe utarabikoresha
Fura mu mutwe ukoresheje shampoo, wihanaguze igitambaro cy’amazi gifite isuku ihagije kugira ngo humuke neza.
Hanyuma ufate kimwe cya kabiri cya ya mvange y’igi, amazi n’amavuta ya elayo ugisuke mu mutwe hejuru hanyuma ikindi gice ugisuke ku mutwe aho umusatsi utereye ubundi ukoreshe intoki zawe ugerageza kubikwirakwiza mu musatsi hose.
Jya muri casike umuremo iminoto iri hagati ya 10 na 20 ariko wirinde gutindamo kuko utinzemo protein zo mu igi zishobora gutuma umusatsi wumirana
Mesa mu mutwe ukoresheje amazi y’akazuyazi na clarifying shampoo
NB: ibi bikorwa rimwe mu kwezi kuko uramutse ukoresheje igi birenze inshuru 1 mu kwezi ushobora kwiyangiriza umusatsi.
Imyororokere
Uko wafata neza umusatsi ukoresheje igi
Umusatsi ni kimwe mu bigaragaza ubwiza bw’umugore, ariko hari bamwe usanga imisatsi yarabananiye ikaba ipfuragurika, idakura, ikomera n’ibindi. Mu rwego rwo gukemura ibibazo by’imisatsi ushobora kwifashija igi, ukagira imisatsi iteye ubwuzu nkuko ubyifuza.


text:
Zimwe mu mpamvu zituma abagore baca inyuma abagabo babo
Zimwe mu ngo z’abashakanye, havugwa ingeso yo gucana inyuma. Abagore batanga impamvu zabo n’abagore bagatanga ikibibatera.
Nubwo hari ababihakana kandi babikora, hari abagore biyemerera ko baca inyuma abagabo babo, bakavuga icyabibateye. Dore zimwe muri zo twumvanye bamwe.
Inshuti mbi
Baca umugani mu Kinyarwanda ngo “ihene mbi ntawe uyizirikaho iye”. Iyo umugore afite inshuti z’abagore bafite ingeso yo guca inyuma abagabo babo, buhoro buhoro bamuha amasomo akageraho akumva ko ari ishema (...)
Zimwe mu ngo z’abashakanye, havugwa ingeso yo gucana inyuma. Abagore batanga impamvu zabo n’abagore bagatanga ikibibatera.
Nubwo hari ababihakana kandi babikora, hari abagore biyemerera ko baca inyuma abagabo babo, bakavuga icyabibateye. Dore zimwe muri zo twumvanye bamwe.
Inshuti mbi
Baca umugani mu Kinyarwanda ngo “ihene mbi ntawe uyizirikaho iye”. Iyo umugore afite inshuti z’abagore bafite ingeso yo guca inyuma abagabo babo, buhoro buhoro bamuha amasomo akageraho akumva ko ari ishema yatanzwe nawe akabikora.
Kudateteshwa
Kimwe mu bintu abagore bakunda ku bagabo babo harimo no guteteshwa.
Ibi iyo bitabaye rero, usanga mu gihe umugore abonye undi mugabo umutetesha ku ruhande, ahita amutwara umutima.
Kutanyurwa mu mibonano mpuzabitsina
Bamwe mu bagore bavuga ko abagabo babo batabashimisha mu gikorwa cy’imibonano, bityo bakajya gushaka ababarusha gukora imibonano mpuzabitsina neza kubarusha.
Ingeso
Hari bamwe mu bagore baca inyuma abagabo babo kubera ingeso basanganywe, kunyurwa n’umugabo umwe bikabananira.
Gukunda iraha
Hari abagore bakunda ibigezweho, iyo abanye n’umugabo udafite ubushobozi bwo kubimuha, ashaka ahandi yabikura mu buryo ubwo aribwo bwose, byaba na ngombwa agatanga n’igitsina .
Ikindi ngo hari abagabo bamwe basohokana n’abagore babo, ngo babajyane kubyina, koga n’ahandi hantu hatandukanye, mu gihe abagore baba baramenyereye kuhajya batarashakwa. Ibi bikaba bikorwa cyane n’abagore batuye mu mujyi, ahari uruhurirane rw’ibirangaza.
Kuterekwa urukundo
Bamwe mu bagabo bahahira urugo, bagakora ibintu bitandukanye bijyanye n’iterambere ry’urugo ariko bakibagirwa gutetesha abagore babo.
Iyo abagore badateteshwa babonye abasore cyangwa abandi bagabo bazi kwita ku bagore [Abenshi bakunze kwita affection] kaba kabaye.
Umugore ngo aba akeneye ko umugabo we amubwira ko yaberewe, yatetse neza, yasokoje neza, ari mwiza n’ibindi nk’ibyo.
Hari imwe mu mpamvu zishobora gutuma umugore wawe aguca inyuma ubonyemo ukaba utabyitagaho, watangira kuzitaho.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Umugambi Mushya w’Iterambere muri Afurika
Umugambi Mushya w’Iterambere muri Afurika (NEPAD) igamije kongera uburyo butuma ibidukikije byo muri Afurika birushaho kuba byiza, kurwanya ubukene, kongerera ubushobozi Afurika mu gushira mu bikorwa amasezerano mpuzamahanga mu rwego rw’isi no mu rwego rw’akarere, guhangana ku buryo buboneye n’ibibazo by’ibidukikije byugarije ibidukikije muri Afurika mu ishyirwa mu bikorwa rusange rya NEPAD.
Reka noneho twibaze: "Niba koko Umugambi Mushya w’Iterambere muri Afurika (NEPAD) wakabaye kimwe mubyatuma Africa itera imbere abayobozi b'ibihugu bya Africa bagira uruhe ruhare mugushyira mubikorwa uwo mugambi"?


text:
Yanditswe January, 04 2017 at 12:14 PM | 190 Views
Abahinzi b'igihingwa cya Makadamiya mu murenge wa Kamabuye mu Bugesera baravuga ko iki gihingwa kibafitiye akamaro, bagashishikariza n'abandi baturage kukitabira. Iki gihingwa iyo gitangiye kwera ngo gitanga ifaranga ku mushoramari n'akazi ku bandi baturage.
Makadamiya ni igihingwa ngengabukungu cyera imbuto zivamo ibintu bitandukanye harimo ibiribwa n'imiti.
Dr Nyirinkwaya Jean Chrysostome umwaka ushize wa 2016, yejeje toni 25 zavuyemo miliyoni zisaga 20 z'amafaranga y'u Rwanda, ikilo kimwe umuhinzi ahabwa amafaranga ari hagati ya 800 na 900 ku isambu . umusaruro ngo uracyari muke dore ko makadamiya uko zikura ari nako zigenda zirushaho gutanga umusaruro. Aha ni naho umunyamabanga nshingwabikorwa w'umurenge wa Kamabuye Murwanashyaka Oscar ahera avuga ko igihingwa cya Makadamiya gifitiye umumaro abashoramari ndetse n'abaturage bahabona akazi.
Mu cyerekezo 2020 harimo imihigo myinshi yose igamije guteza imbere igihugu nabaturage bacyo. Raporo ...
January 04, 2017 at 18:18 PM Soma inkuru
Abasore n'inkumi bagera kuri 67 bo mukarere ka Gicumbi, bishyize hamwe bibumbira muri Cooperati ...
January 02, 2017 at 13:14 PM Soma inkuru
Abacuruzi 8 batahuweho gucuruza inyama zitujuje ubuziranenge zipima ibiro 320. Mu igenzura ryakozwe ...
January 01, 2017 at 16:54 PM Soma inkuru


text:
Menya ibanga ryo gusezera ku bubata bwa kamere, witegurire kuragwa ubwami bw’Imana.
Intumwa Pawulo yandikiye Abagaratiya, yerekana ko atangazwa cyane n’uko umudendezo bahawe wabateye kunamuka bakareka ubutumwa bwiza bwa Yesu, maze abibutsa ko ubutumwa yabazaniye atari ubutumwa bwavuye ku bantu, ahubwo ko ari ubutumwa yahawe na Yesu kiristo ubwe, abagira inama ko baramutse bemeye kuyoborwa n’ Umwuka Wera byabafasha gusezera ku bubata bwa kamere.
Pawulo yakomeje agira ati: ndavuga nti “Muyoborwe n’Umwuka”, kuko ari bwo mutazakora ibyo kamere irarikira kuko kamere irarikira ibyo Umwuka yanga, kandi Umwuka yifuza ibyo kamere yanga kuko ibyo bihabanye, ni cyo gituma ibyo mushaka gukora atari byo mukora. (Abagaratiya 5:16-17).
19 Dore imirimo ya kamere yabagaragarije ni iyi:
Gusambana
Gukora ibiteye isoni n’iby’isoni nke
Gusenga ibishushanyo
Kuroga
Kwangana
Gutongana,
Ishyari
Umujinya
Amahane,
Kwitandukanya
Kwirema ibice,
Kugomanwa
Gusinda
Ibiganiro bibi n’ibindi bisa bityo. Mu kwanzura yongeye ho ati:
Ndababwira hakiri kare nk’uko nababwiye kera, yuko abakora ibisa bityo batazaragwa ubwami bw’Imana.
Nshuti muvandimwe usomye ubu butumwa, ntawakwirengagiza ko Imana yanyujije aya magambo muri Pawulo ariyo Mana yacu, kandi inama zabagirwaga, nizo natwe tugirwa, Twahawe umudendezo ariko uyu mudendezo ntukwiye kutubere ikiraro cyo kwambukiraho dukora abyo kamere yacu irarikira,ahubwo twumvire umwuka wera uhora atuburira nibwo tuzaragwa ubwami bwo mu ijuru.
Birashoboka ko kuri uyu munsi Imana ikureba igasanga ukwiye gufashwa n’izi mpuguro, umwemerere akuyobore kandi uraba umwe mubahiriwe Amen.
RUTAGUNGIRA Ernest


text:
Mu muco nyarwanda inkwano yari ishimwe rihabwa ababyeyi b’umukobwa, bagahabwa inka kuko ariyo yagengaga ubukungu bw’icyo gihe. Nyuma yaho amafaranga asimbuye inka, bamwe bumva ko gukwa umukobwa ari nko kumugura.
Bamwe mu bo twaganiriye bavuga ko inkwano zo muri iki gihe ziteye inkeke dore ko hari abitwaza umubare w’amafranga menshi bakoye bakumva ko umugore ari nk’itungo baguze ku isoko rigomba kunguka.
Mukabirasa Dativa ni umubyeyi wasize umuryango we akaza gukorera amafranga mu mujyi wa Kigali aho ngo yafashe umwanzuro wo guhunga umugabo we kuko ngo yahoraga amucyurira ko yamukoye ndetse akanamuhoza ku nkeke amukubita ngo yaramukoye.
Dativa akomeza avug ako nubwo umugabo we atari shyashya ariko ngo ahanini byatewe n’ababyeyi be baciririkanije inkwano nyinshi bakagora umugabo we nkaho yari agiye ku mugura.
Yagize ati “ Data yari yarandihiye amashuri yisumbuye ndangiza icyiciro rusange ariko agahora yumwa ko amafaranga yantanzeho niga azayagaruza mu nkwano bazankwa. Byatumye umusore twakundanye bamuca inkwano nyinshi kandi ntibampa ibishyingizwa bihagije.”
Dativa yarakomeje ati “ nageze mu rugo umugabo akajya antoteza abitewe n’uko ngo yatanze inkwano nyinshi tukaba tudafite ikidutunga ndetse agahora anyibutsa ko amafaranga ye iwacu bayariye ntituguremo ibishyingiranwa bihagije, akanga gukora ngo ahahire urugo akumva ko arijye waruvunikira gusa”
Nubwo nta gatanya Dativa n’umugabo we basabye ubu bamaze igihe kigera ku mwaka n’igice baratandukanye, akaba abana n’umwana umwe yari yarabyaranye n’umugabo we ndetse ngo yumva nta gitekerezo afite cyo gusubirana n’umugabo we.
Dativa agira inama ababyeyi kwirinda gukosha abakobwa babo nkaho ari ibicuruzwa ahubwo ko bagomba kwita ku hazaza h’umuryango umukobwa wabo aba agiye kubaka.
Ubusanzwe mu muco nyarwanda no mu gitabo cy’amategeko mbonezamubano y’u Rwanda bivugwa ko inkwano ari ishimwe rihabwa ababyeyi b’umukobwa bashimirwa ko bareze neza.
Uko inkwano y’ikirenga itera ihohoterwa ku bagore.
Mu muco nyarwanda inkwano yari ishimwe rihabwa ababyeyi b’umukobwa, bagahabwa inka kuko ariyo yagengaga ubukungu bw’icyo gihe. Nyuma yaho amafaranga asimbuye inka, bamwe bumva ko gukwa umukobwa ari nko kumugura.
Labels: uburinganire


text:
Kuri ubu guhingisha isuka ntibikigezweho kuko bivuna umuhinzi, akanamara igihe kinini ahinga; nkuko Tony Nsanganira, umunyamabanga wa Leta muri MINAGRI yabitangaje ubwo yatangizaga igihembwe cy’ihinga 2017 A mu murenge wa Matimba mu Karere ka Nyagatare, tariki ya 27 Nzeli 2016.
Agira ati “Mukoreshe imashini mu buhinzi. Irahinga ikageza kure mu butaka kurusha isuka. Guhinga birihuta kandi umusaruro nawo wikuba kenshi. Isuka ntikigezweho rwose ahubwo urubyiruko mudufashe mwigishe ababyeyi banyu.”
Ubwo yatangizaga icyo gihembwe cy’ihinga afatanyije n’abahinzi, barahinze banatera ibigori bifashishije imashini zabugenwe. Bahinze mu kibaya kiri mu tugari twa Cyembogo na Kagitumba, ahahujwe ubutaka bungana na hegitari 500 zihingwaho kandi zikuhirwa.
Niho yahereye abasaba abahinga muri icyo kibaya n’abandi bahinzi muri rusange kugira uwo muco wo gukoresha imashini mu buhinzi bwabo.
Abo bahinzi bishyize hamwe bahinga muri icyo kibaya, bari basanzwe bafite imashini zihinga bakodeshaga. Ariko ntibagiraga izitera imyaka.
Aba bahinzi bemera ko guhingisha imashini byihutisha imirimo. Bakaba basaba abandi batazikoresha kubyitabira.
Bamwe mu bahinzi ku giti cyabo ariko ntibabyitabira kuko batarasobanukirwa nabyo. Ikindi kandi usanga amafaranga bisaba atari buri muhinzi wayabona.
Muri ako gace, kurima, gusanza no gutera imyaka kuri hegitari imwe y’ubutaka hifashishijwe imashini bigura 95FRw.
Kanyamahanga Pierre, umwe mu bahinzi bahingisha imashini ahamya ko abahinzi benshi babyitabira mu gihe abayobozi b’imidugudu babigize ibyabo bakabibahwiturira.
Agira ati “Imashini yahinga hegitari 5 iminsi 2. Abahinzi kandi bazihinga hafi ukwezi kose. Birakenewe ariko abayobozi mu midugudu bigishwe babigire ibyabo kuko nibwo byakwitabirwa cyane kuko usanga batabyitayeho.”
Muri iki gihembwe cy’ihinga mu karere ka Nyagatare hateganyijwe guhingwa ibigori kuri hegitari 22600, ibishyimbo kuri hegitari 10700 na Soya kuri hegitari 500.


text:
Imodoka bahawe na Perezida yatangiye kuborohereza urugendo
Abaturage bo mu Murenge wa Gikundamvura mu Karere ka Rusizi, baravuga ko imodoka baheruka guhabwa n’umukuru w’igihugu yabakijije imvune bagiraga.
Tariki 17 Werurwe 2016 nibwo aba basaza n’abakecuru bagera kuri 341 bibumbiye muri koperative UMUCYO bashyikirijwe imodoka bari baremerewe n’umukuru w’igihugu. Iyi modoka yayibemereye ubwo yaherukaga muri aka karere tariki 30 Kamena 2015.
Bashinze iyi koperative ku mafaranga basagura ku nkunga y’ingoboka bagenerwa na leta. Bari bafite iznozi zo kwigurira imodoka izajya iborohereza mu ngendo, ikanabafasha kwiteza imbere kuko yari kujya ikorera amafaranga.
Bakigeza igitekerezo cyabo kuri Perezida Kagame yahise abemerera imodoka, batarinze kuyikura mu mutungo wabo.
Habyarimana Joseph, Perezida w’iyi koperative, avuga ko batakivunwa n’imizigo bikoreraga babikesha iyo modoka. Avuga ko ari yo modoka yonyine ikora akazi gatandukanye muri uyu murenge, bikabinjiriza agera hagati y’ibihumbi 40Frw na 60Frw ku kwezi.
Yagize ati “Abaturage bamaze kuyiyoboka cyane bose ntawe ukivunika n’imitwaro ngo yikorere ku mutwe, bose barayitegereza.
Gikundamvura yera imyaka cyane ntacyo yatumariraga, tutarahabwa iyi modoka. Mu by’ukuri yadukuye mu bwigunge kuko itugereza imyaka yacu ku isoko bitaruhanyije.”
Nsigaye Emmanuel, umuyobozi w’Akarere ka Rusizi wungirije ushinzwe imibereho myiza y’abaturage, avuga ko hashizweho komite ncungamutungo y’iyo modoka kugira ngo izageze aba basaza n’abakecuru bayihawe ku musaruro.
Iyi koperative imaze imyaka imyaka, igizwe n’abanyamuryango 341 barimo abagore 193 n’abagabo 149. Bakaba bahinga urutoki ku ubuso bwa hegitari ebyiri, bafatanya n’ubworozi bw’ihene. Buri munyamurayango atanga 3Frw y’umusanzu ku ukwezi.


text:
“Ahubwo uzibuke Uwiteka Imana yawe, kuko ari yo iguha imbaraga zikuronkesha ubutunzi, kugira ngo ikomeze isezerano yasezeranishije indahiro na ba sekuruza banyu, nk’uko irikomeza muri iki gihe.’’ Gutegekwa kwa kabiri 8:18
Niba hari ikintu Imana yifuza kubantu, ni uguhora bibuka ibyo ibakorera, imbaraga zayo n’imbabazi zayo. Ibi nibyo byatumye Mose abwira Abisirayeli ko niba bashaka ko Imana izakomeza kubana nabo, bagomba kubahiriza amategeko yari abazaniye kandi bagahora gukora no kwibuka Uwiteka Imana mu byo bakora byose kuko ari we ubahesha imbaraga zibahesha ubutunzi. Umuntu akwiye kwibuka ko Imana yita ku bugingo ariko kandi yitaye no ku buzima bwacu busanzwe hano mu isi. Mu by’ukuri Imana itanga ubugingo ariko itanga n’ubutunzi.
Ni ngombwa kugirira Imana icyizere muri byose ndetse no buzima bwacu bwa buri munsi. Iyo ushaka ko Imana igutera inkunga mu buryo bufatika (bw’amafaranga n’ibindi ) ugomba kuzirikana ko ari yo nkomoko y’ibyo ubona mu buzima bwawe kandi ari yo icyemura ibibazo byawe umunsi ku munsi. Isoko y’ibyo tubona mu buzima ni Imana, icyakora bishobora kukugeraho binyuze ku mukoresha, umubyeyi, umwana n’abandi benshi bashobora kuba umuyoboro w’ibyo Imana iguhaye.
Ibi bishatse kuvuga kandi ko Imana ishobora gufunga umuyoboro runaka ariko nibikora gutya ntukagire ubwoba ahubwo ujye utekereza ko ifite ububasha bwo gufungura undi.
Dukwiye kugirira Imana icyizere mu mishinga yacu yose dutekereza. Imana ntibura uko igenza kuko isi n’ibiyuzuye ni ibyayo.Mu buzima bwose ujye uhora wibuka umuremyi wawe kandi wizere ko azakomeza isezerano yasezeranije nabona wamubanje imbere muri byose naho aho Imana izanyura ntukwiye kuhibaza.


text:
lun.
17
janv.
2011
INGENDANYI Y’IHURIRO RY’INGO MURI PAROISSE NYINAWIMANA
2011
Bavandimwe ,
Nongeye kubandikira mbifuriza umugisha mu ngo zanyu. Uyu mwaka nanone Paroisse yacu yongeye gushyira imbaraga mu iyogezabutumwa mu ngo. Twabonye byishi bigaragaza ko umuryango muri iyi paruwasi wahungabanyijwe n’ibibazo byinshi . Umwaka ushize wose twazirikanye agaciro k’ijambo. Twasanze ari intwaro ikoreshwa mu kubaka cyangwa mu gusenya ingo.Kubana na yo bisaba kwigengesera « Yak.3,6 » Ubwo Jambo yigize umuntu , nakomeze kudutoza kuvuga ijambo rimwe gusa maze abo mu muryango wacu bakire ibikomere byose. Uyu mwaka tuzatera intambwe tugana imbere . Insanganyamatsiko ni « NITWIYAKE RERO IBIKORWA BY’UMWIJIMA , MAZE TWAMBARE INTWARO Z’URUMURI ». Rm13,12b
Tureke kuba mu mwijima.
Bavandimwe , dusuzumane ubushishozi ibibera mu ngo zacu. Yezu yatwubakiye ingo agira ngo tumurike mu mpinga z’imisozi dutuyemo, maze urumuri rwacu ruboneshereze izindi ngo. None se ko muri iki gihe hari ibikorwa by’umwijima abakristu bashobora kubana na byo bibwira ko ari byo bizima, bigezweho cyangwa biriho byonyine, urugo rwacu rwo ruhagaze rute? Abashakanye nibongere bazirikane ku mpanuro za Paulo intumwa mu ri izi nzandiko ze : Eph 6,10; Rm8,5-10; Ga 5, 22.Iyi noveni izadufashe gusubira munzira iberanye n’umuhamagaro wacu. Ibikorwa by’umwijima bisenya urukundo rw’abashakanye, bityo iminsi yabo bombi ikagenda irushaho kuba umwaku.Twegerane Nyagasani ukwicisha bugufi amurikire imitima yacu tubone ibitunganye, ibikwiye kubahwa, ibinogeye UMUREMYI WACU, maze koko ikibi tugihunge, icyiza tucyihambireho.
N.B
1. Iri sengesho ry’iminsi 9 mushobora kurikora nibura inshuro 2 muri aya mezi atatu. Uretse aya magambo mwateguriwe, mushobora gusozesha amasengesho ya mu gitondo cyangwa aya nimugoroba bitewe n’igihe mwahisemo . Reba agatabo ku mukristu.
2. By’umwihariko ndabasaba gukora iri sengesho mwitegura umunsi mukuru wa Mutagatifu Valentin wizihizwa n’abakundana ku itariki ya 14 Gashyantare.
Bikira Mariya umutima w’urugo rutagatifu rw’i Nazareti adusabire.
A. J.M.Vianney DUSHIMIYIMANA
Umunsi wa mbere: « Nitwiyake rero ibikorwa by’umwijima, maze twambare intwaro z’urumuri? » Rm 13,12
Umugambi : Kugirana ikiganiro cy’isaha mwenyine muzirikanire hamwe Eph 6,10.
Isengesho : Isengesho ryo Kwicuza ibyaha + Bikira Mariya Nyirimpuhwe + Hubahwe Imana Data.
Umunsi wa kabiri: «Niba mufite igiti cyiza n’imbuto zacyo zizaba nziza. »Mt 12, 33
Ibyiza byakomotse ku mubano wanyu ni byinshi : Abana, imitungo, inshuti...Muri ibyo byose se hari ibigaragaramo ubufatanye kurusha ibindi ? Ni ibihe ? Impamvu ni izihe ? Ibibahesha ishema ni ibihe ? Ibibatera ipfunwe ni ibihe ?
Umugambi ; Kubwirana ibintu 3 byiza wagezeho kubera ko washakanye na …..
Indirimbo : Ni muze twese dushimire Imana Rugira twese dukesha ubugingo X .
Umunsi wa gatatu: « Ntimukareke inabi ibaganza , ahubwo inabi muyiganjishe ineza » Rm 12, 3-21.
Mumaze kubona ko buri wese yifitemo ubushobozi bwo kwishima no kurakara ? Yego cg Oya.
Buri wese navuge nibura inshuro 2 yabonye mugenzi we yishimye n’inshuro 2 yamubonye yarakaye .
Umugambi : Kubwirana ibintu 3 bimbabaza na 3 binshimisha . Guhitamo ….
Gusubira mu magambo y’isakaramentu ry’ugushyingirwa.
Umunsi wa kane: Gusabira abasaserdoti
‘’Umuherezagitambo mukuru wese atorwa mu bantu, agashyirirwaho gufasha abantu mu mugambi wabo »Hb5,1
Umwanya w’umusaserdodi mu buzima bwawe ungana iki ? Wumva hari icyo isakaramentu ry’ubusaserdoti hari icyo rirusha ayandi ?
ISENGESHO RYO GUSABIRA ABAPADIRI
Umunsi wa gatanu: Byose mbifitiye uburenganzira, ariko byose siko bintera inkunga. I Kor 7,1
Abana banyu cyane cyane urubyiruko murugira izihenama kubijyanye no kuboneza imyitwarire imbere y’indwara z’ibyorezo?
Umugambi : Umwana wawe agusabye ifi wamuha inzoka ? Agusabye inzoka se yo wayimuha ?
Muhe abana akanya bababwire amakosa mukora atabashimisha.
Indirimbo : Ndi uwawe Nyagasani Yezu…..Ha ababyeyi kukurerera neza, ha n’abana gukurana urukundo.
Umunsi wa gatandatu: Naho wawundi wasigaye wenyine, yishyira mu maboko y’Imana, akibanda kubyo gusenga, no kuzirikana iby’Imana ijoro n’umunsi. 1Tm5, 3-8.
1. Ese ko kubura uwo mwashakanye bibaho kandi ko bishoboka ubaye ho ute imbere y’iri banga ry’ubuzima ?
2. Ese kubura uwo mwashakanye ni imtandaro yo kwanga Imana ?
3. Tubanira dute impfubyi n’abapfakazi ?.
Umunsi wa karindwi: “Koko rero abagengwa n’umubiri bita k’uby’umubiri , naho abagengwa na Roho bo bita ku bya Roho ” Rm8,5
Igihe cyanyu mugikoresha mute ? Isaha yo gusenga yanyu ni saa ngahe ?
Isengesho : Nemereye Imbere y’Imana ishobora byose.
Umunsi wa Munani: “ Urumuri rwanyu niruboneshereze mu mwijima , maze ababareba bakurizeho gusingiza so uri mu Iijuru”
Ingo duturanye zitwara neza ni izihe.?Ziturusha iki ? Twebwe tubibuzwa n’iki? Ese guhinduka abanyamahoro iwacu byashoboka?Ubukristu bwadufasha bute muri iyo nzira ?
INDIRIMBO
Rumuri rutazima, Mahoro atuyobora, mugisha udakama ndagushimira.
1. Iyo ndebye uko usa , nkabibasha umwanya , ni bwo untwara wese nkasa uko usa Bwiza.
2.Iyo utashye iwanjye iruhuko utanga ni ryo rimpa kumva urukundo unkunda
3.Icyo ndicyo cyose nkigabirwa nawe
Ibyo ntunze byose ni wowe mbikesha.
4.Aho ngenda nabi hakosore mwami, maze intambwe zanjye zigere aho ushaka
5.Mahoro aturinda , urabane natwe
maze iteka ryose dutone bikwiye
6.Mugisha udatuba , urature iwacu maze ituze ryawe rihorane natwe.
7.Kuri kwadukunze komeza uturinde . Nzira itaha aheza nzaza iwawe nture.
Umugambi : Gucana bougie buri wese mu rugo agasubira mu maseerano ya batisimu.
Isengesho : Ndemera Imana Data.
Umunsi wa cyenda: “Ahubwo umwe abere undi umugaragu mugirirana urukundo ”Ga 5,13
Ni ibihe bintu 3 wabonanye uwo mwashakanye bikwereka ko atagushatse kubera irari ry’umubiri, iry’ibintu...
Umugambi : Kuzirikanira hamwe IKor13.
Indirimbo : Hahirwa abashakanye bakunda Imana , kandi nabo bagakundana.
Umwanzuro : “Kristu natavugwa mu rugo rwanyu isi yose ntizamumenya.”Papa J.P.II
“Abashakanye nibagire umwanya wo kwiherera , abashumba babo babaherekeze , kugirango uwo muhamagaro ukomere” Papa Benedigito XVI


text:
1 uzatangire kwambara neza birenze uko yarazi hamwe ninyogosho nziza
2 uzahite uhindura number niba yarafite tigo cg airtel umuhe mtn ariyo azajya agushakaho
3 hita ushaka undi umurenze
4 hita ugura phone irenze umuhe yayindi wakoreshaga
5 tangira kujya umutumira muri week-end uri kumwe nawawundi umurenze mujyane kumazi umwerekeko utamwitayeho
6 numunyuraho kumuhanda ari gutega taxi umuhe aya moto
7 nujya uhura nawe jyukoresha indimi zamahanga cyane ex: english & français
8 niyifuzako musubirana umubwire ko bidashoboka najya kuguha bizzu ubyange
9 najya aguhamagara kuri phone jyumukupa ahubwo wowe umuhamagare umubaze icyo ashaka
10......tubwire icyindi?
Dore Ubushakashatsi Bwakozwe Umukobwa Nakwanga Ibintu 10 Uzakora 1 uzatangire kwambara neza birenze uko yarazi hamwe ninyogosho nziza 2 uzahite uhindura number niba yarafite tigo cg airtel umuhe mtn ariyo azajya agushakaho 3 hita ushaka undi umurenze 4 hita ugura phone irenze umuhe yayindi wakoreshaga 5 tangira kujya umutumira muri week-end uri kumwe nawawundi umurenze mujyane kumazi umwerekeko utamwitayeho 6 numunyuraho kumuhanda ari gutega taxi umuhe aya moto 7 nujya uhura nawe jyukoresha indimi zamahanga cyane ex: english & français 8 niyifuzako musubirana umubwire ko bidashoboka najya kuguha bizzu ubyange 9 najya aguhamagara kuri phone jyumukupa ahubwo wowe umuhamagare umubaze icyo ashaka 10......tubwire icyindi?
1 uzatangire kwambara neza birenze uko yarazi hamwe ninyogosho nziza


text:
GUSENGA NI BYO GUSA BYAGUFASHA MURI IZO NTAMBARA UNYURAMO! - KAGAMBIRWA Claudine
Hari igihe uhura n’intambara, ibibazo bikugoye bikuremereye, rimwe na rimwe ukumva utaye ibyiringiro ndetse ukagira kwiheba gukomeye, ariko n’ubwo umutima wawe wagiye kure cyane, Imana iratwibutsa ko nta handi twakura igisubizo uretse mu gusenga.
Iyo dusomye mu gitabo cy’umuhanuzi Yoweli 2:12-26 tuhasanga ubutumwa bwiza buri bugufashe mu uyu mwanya, ndetse bukanagusubizamo imbaraga, Uwiteka aravuga ati “Ariko n’ubu nimungarukire n’imitima yanyu yose mwiyirize ubusa, murire muboroge.” Imitima yanyu abe ari yo mutanyura mureke imyenda yanyu, muhindukirire Uwiteka Imana yanyu kuko igira impuhwe…..Kandi muzarya muhage, muhimbaze izina ry’Uwiteka Imana yanyu kuko yabakoreye ibitangaza, kandi ubwoko bwanjye ntibuzongera gukorwa n’isoni ukundi.
Muri ubu butumwa turabona uburyo Imana ibwira ubwoko bwayo gusenga, bakiyiriza ubusa, mugihe bahuye n’akaga bagatakamba, maze Uwiteka akabagirira ibambe, ndetse imbabazi zayo zikabageraho igahindura ubuzima n’amateka byabo maze ikabagarurira umunezero, iratwereka kandi ko gusenga kw’umuntu wejejwe gukuraho ibyago byari bimwibasiye.
Dusomye na none muri Yesaya 62:6-7 uyu muhanuzi aragira ati” yewe Yerusalemu we nshyize abarinzi ku nkike zawe, ntibazaceceka ku mwanywa na nijoro. Yemwe abibutsa Uwiteka, ntimugatuze. Kandi ntimukamuhwemere kugeza ubwo azakomeza I Yerusalemu, akahahindura ishimwe mu isi”, nta kabuza rero ko natwe twizereye muri iri jambo, nidutakira Uwiteka azadusubiza, Ni Imana yumva gusenga kandi ni Imana y’imbabazi.
Mwibuke ubwo hari hasohotse itegeko ryo kurimbura Morodekayi n’abayuda, Esiteri yibutse Imana atuma kuri Merodekayi ati “Genda uteranye Abayuda bari ishushani bose mwiyirize ubusa munsabire, mumare iminsi itatu ku manywa na nijoro mutagira icyo murya cg munywa. Nanjye n’abaja banjye tuzabigenza dutyo. Uko niko nzasanga umwami, nirengagije itegeko, kandi niba nzarimbuka nzarimbuke" (Esiteri 4:15-16).
Ndagira ngo mwibuke kandi ko cyaziraga kujya ibwami atagutumyeho, uwabirengagaho yaricwaga ( Esiteri 4:11) ariko nyuma yo gusenga Imana ibahindurira amateka, gusenga gutuma amategeko y’umwami avuguruzwa, maze Esiteri n’abayuda barokoka urupfu bari bakatiwe, ahubwo bahabwa icyubahiro, Morodekayi wari ugiye kwicwa na Hamani, birahinduka Hamani amutambagiza umurwa abantu bose babireba, birangiye igiti Morodekayi yari kubambwaho Hamani aba ariwe ukihabambwaho.
Mwene data urimo kunyura muri byinshi bikugoye mu masengesho niho honyine wakura igisubizo. ya ku mavi uririre Imana kutiriza wicika intege kuko bariya bantu bose twabonye haruguru mu gusenga niho baboneye ibisubizo.
KAGAMBIRWA Claudine


text:
Haracyari ibyiringiro byo kubabarirwa kuri wowe wasubiye inyuma
Nimuze tujye inama niko Uwiteka avuga naho ibyaha byanyu byatukura nk’umuhemba birahinduka umweru bise na shelegi naho byatukura tukutuku birahinduka nk’ubwoya bw’intama bwera. (Yesaya 1:18).
Imana ni umutunzi w’imbabazi, izi intege nke zacu uko zingana kandi yiteguye kutugirira ibambe n’imbabazi kuko iba izi neza ko tuzikeneye.
Biragorana cyane kugira ngo umuntu abone agakiza, ave mu byaha, nyamara nyuma yo kukabona iyo arangaye gato nta kabuza asubira inyuma ndetse akaba yanagwa akava mu byizerwa, Bene uwo Satani amutwaza igitugu akamukoza isoni, akamwihebesha ndetse akamuteza imbaraga z’abadayimoni zo gukora bimwe mubyaha yatinyaga gukora kera.
N’ubwo bene uyu muntu bimukomerera kongera kuva muri ibyo byaha, ku Mana nta kidashoboka kuko ihora yinginga umutima we inyujije mu ijwi ry’umutima-nama cyangwa se mu zindi nzira, icyo yifuza ni uko uwo muntu yayemerera akayikingurira ikinjira muri we ikahagira icyicaro bityo ikaba ari yo imuhindura ikamwifatira kuko we atacyibashije kwifata.
Birashoboka ko nawe muri iyi minsi wumva warasubiye inyuma, ntukigira umunezero mu nzu y’Imana kubera icyaha satani yakugushijemo, ntukiri uwo kwizerwa, nawe wumva nta byiringiro by’ejo hazaza, Satani yamaze kukwihebesha akumvisha ko byarangiye utababarirwa.
Ariko uyu munsi niwumva ijwi rikuburira ntiwinangire umutima wawe, kuko nawe uri mu bo Yesu yapfiriye, aragushaka. Mwemerere uve muri ibyo byaha kuko nta mahoro ushobora kuzabonera muri ibyo urimo.
Hari benshi uzi ubwawe bari babi hanyuma yawe, abandi mwafatanyaga gukora ibyaha nyuma yo gusubira inyuma kwawe, ariko ubona ko bahindutse bakakira Yesu, bakongera bakaba abo Umwami Mana yishimira.
Uyu munsi nawe mwemerere arakugirira ibambe, shaka Uwiteka bigishoboka kuko abonwa mwambaze akiri bugufi, sezera ku ngeso zawe mbi kandi wizerere mu ijambo ry’Imana kuko ribayeho ku bw’impamvu kandi ntirizagaruka ubusa ahubwo rizasohoza icyo Imana ishaka kuri wowe, kuko ryagutumweho. (Yesaya 55:6-11)
Ijambo ry’Imana muritegurirwa n’Umuryango wa Gikiristu witwa Rejoice Ministries


text:
Ibyumba by’amashuri 10 byubatswe ku kigo cy’amashuri cya Nyarubara, bije bisanga ibindi bitanu n’ubundi bafatanyije mu mwaka wa 2013 byose hamwe bikaba bimaze gutwara amafaranga y’u Rwanda angana na miliyoni 124 682 510.
Tuyisabe Providence ukuriye Diaspora Nyarwanda mu Budage yateye inkunga iki gikorwa, yagize ati “Umuntu ukunda igihugu cye akoresha ubwenge cyamuhaye ngo gitere imbere, tugomba gufasha abato cyane cyane mu burezi kuko ni bo bazatuyobora mu bihe biri imbere.”
Ababyeyi n’abana bakoresha ishuri rya Nyarubara na bo biruhukije kuko ngo ibyumba bishaje iki kigo cyari gifite byateraga impungenge ko byashoboraga kugwira abana.
Ngo ibi bigiye gutuma abana bataga ishuri bagaruka kuko ahanini iyo imvura yagwaga amashuri yavaga bigatuma batiga neza cyangwa se bakagira ubwoba ko yabagwira bakavamo.
Uwamahoro Valentine wiga mu mwaka wa gatandatu w’amashuri abanza kuri iki kigo yagize ati “Ku bana b’abakobwa bibaye akarusho kuko baduhaye icyumba cyacu cyihariye kizadufasha kwisukura dukomeze amasomo aho gutaha mu rugo nka mbere.”
Umuyobozi w’Akarere ka Musanze ushinzwe ubukungu n’iterambere, Habyarimana Jean Damascène yashimye cyane iki gikorwa asaba abana kubyaza umusaruro aya mashuri.
Yagize ati “Ntabwo kubaka aya mashuri byonyine bihagije, mugomba kuyabyaza umusaruro, turifuza ko abana biga muri aya mashuri kubera ko ari amashuri meza asobanutse; na bo bagomba gusobanuka kandi bizashoboka, bafite abarimu n’abayobozi basobanutse.”
Sebagabo Leonard, Umunyabanga Mukuru w’Itorero rya Pentekote mu Rwanda, yavuze ko iri torero rizakomeza gufatanya na Leta mu kwita ku burezi dore ko ngo banasanzwe bita ku masomero y’abakuze.
Ikigo cy’amashuri cya Nyarubara cyatangiye mu mwaka wa 1978. Kuri ubu gifite abanyeshuri 819 n’abarimu 17.


text:
Hoteli ya mbere ku Kiyaga cya Burera yuzuye
“Burera Beach Resort Hotel” yubakwaga ku Kiyaga cya Burera yuzuye, Ubuyobozi bw’Akarere ka Burera bukaba butangaza ko buri mu myiteguro ngo itangire kwakira abahagana.
Iyi iherereye ahitwa mu Gitare, mu Murenge wa Kagogo, ku nkombe z’Ikiyaga cya Burera. Iyo ugeze aho yubatse ubona inyubako zayo zaruzuye ndetse no hanze mu busitari hakoze neza.
Habumuremyi Evariste, Umuyobozi Wungirije w’Akarere ka Burera ushinzwe Ubukungu, atangaza ko iyo Hoteli yuzuye. Hasigaye gushyiramo ibikoresho igatangira gukora.
Agira ati “Yaruzuye! Igice cya mbere cyari icyo kuyubaka ikuzura, ubwo igikurikiraho ni ugushyiramo ibikoresho, muri iyi ngengo y’imari (2016-2017), ni byo tugiye gukurikizaho.” Gusa ariko ntavuga igihe ibyo bikoresho bizashyirirwamo igatangira gukora.
Ubusanzwe akarere ntigakora ibijyanye n’ubucuruzi, Ubuyobozi bw’Akarere ka Burera buhamya ko bazayegurira abikorera, bakayishoramo imari, bakaba ari bo bayikoreramo.
Akarere ka Burera ngo kayubatse kugira ngo gatinyure abandi bikorera bahafite ibibanza bityo na bo batangire kubyubaka.
Abikorera bo muri ako karere bahamya ko biteguye gukorera muri “Burera Beach Resort Hotel” kuko ngo batangiye no gukusanya amafaranga; nk’uko Nizeyimana Evariste, uhagarariye abikorera bo mu kaKrere ka Burera, abisobanura.
Agira ati “Abikorera turashaka kuyegukana, akarere tukagakodesha cyangwa se tugatanga imigabane, Hoteli tukayegukana ikaba iyacu nk’abikorera ba Burera. Amafaranga ari muri twe nta handi!”
Abaturage bo mu karere ka Burera bavuga ko iyo Hoteli izabakura mu bukene. Bahamya ko ubwo yubakwaga yabahaye akazi bakikenura.
Hagumimana Cyprien, umwe muri abo baturage, avuga ko usibye kubaha akazi, bizeye ko izajya ibagurira, ku giciro cyiza, umusaruro w’imyaka itandukanye beza irimo ibirayi, ibishyimbo, n’ibitoki ubusanzwe bagurishaga bahenzwe.
“Burera Beach Resort Hotel” izuzura neza itwaye abarirwa muri miliyoni 500Frw. Yubatswe kugira ngo ijye yakira abakerarugendo basura ibyiza nyaburanga biri mu Karere ka Burera
Ibitekerezo ( 1 )
Bashakisha uyikoreramo akazaba ari we uyiguriramo ibikoresho bijyanye n’urwego(inyenyeri)igomba kubamo. Inyubako ni kimwe mu bikurura abakerarugendo ariko ibiyitatse bigira uruhare runini mu kunezeza abayigana. Ikindi he kubaho amaranga-mutima bazakoreshe ipiganwa mu nzobere zo gucunga ibijyanye n’ubukerarugendo maze uzahiga abandi ahabwe kuyibyaza umusaruro utubutse ku mpande zose.


text:
Kamonyi: Abaturage bibukijwe ko gukora umuganda ari itegeko ku muntu wese ukuze kandi ufite imbaraga
Mu muganda usoza ukwezi kwa Gashyantare 2014, abayobozi bibukije abaturage ko buri wese ufite kuva ku myaka 18 kugeza kuri 65 kandi ufite ubuzima bwiza, afite inshingano zo gukora umuganda, nta gutuma abakozi cyangwa More...
Nyabihu: abaturage beretswe ubwoko 2 bwa Grenade kugira ngo bazimenye, nibazibona bajye batanga amakuru ku babishizwe
Akarere ka Nyabihu ni akarere kagaragayemo intwaro nyinshi za Gisirikare zagiye zerekanwa n’abaturage ugereranije n’utundi mu ntara y’Iburengerazuba, nk’uko Gouverneur w’Intara More...
Rwanda : “Umuturage udashaka ko batunyuzamo amaso azatange umusanzu mu kigega cyo kwihesha agaciro†– Mutesi Anitha
Umuyobozi w’akarere ka Kayonza wungirije ushinzwe imibereho myiza y’abaturage, Mutesi Anitha, arasaba abaturage bo mu murenge wa Rukara kuzagira ubutwari bwo gutanga umusanzu mu kigega cyo kwihesha More...
Rwanda | Nyamasheke: Mu cyumweru gitaha hazatangizwa agaciro development fund ku mugaragaro.
Ku wa kane w’icyumweru gitaha, tariki ya 30/08/2012, mu karere ka Nyamasheke hazatangizwa ku mugaragaro igikorwa cyo gutanga umusanzu uzashyirwa mu kigega cyiswe “agaciro development fundâ€, kigamije More...
Rwanda | Nyamasheke: Abaturagebarasabwakuvugishaukuri mu ibarura.
Nyumay’umugandarusangengarukakweziwabayekuriuyuwa 29/07/2012, abaturageb’umurengewaBushenge mu karerekaNyamashekebasabwekuzavugishaukuri mu gihebazababasubizaibibazobazabazwan’abakaranib’ibarurarizaba More...
Rwanda | Huye: Abaturage barakangurirwa gutura mu midugudu, guhuza ubutaka no kwitabira mituweri
Kuva ku itariki ya 18 kugeza kuya 20 Nyakanga, abayobozi b’Akarere ka Huye begereye abayobozi n’abavuga rikijyana bo mu Mirenge yose yo muri aka karere babasaba gukangurira abaturage kwitabira gutura More...
Rwanda | Kirehe: bongeye gushyiraho itariki yo kwishyuza ifumbire
Mu rwego rwo kwitegura isabukuru y’imyaka 25 umuryango FPR inkotanyi umaze, kuri uyu wa 18 Nyakanga 2012, zimwe mu ntumwa za rubanda zagiriye uruzinduko mu karere ka Kirehe baganira n’abayobozi b’inzego More...


text:
Nubundi ariko bivugwa ko abagore aribo bakunze kurama mu miryango myinshi y’abashakanye ugereranyije n’abagabo bikaba bishobora gutera n’uko umugabo aba agendana ibibazo bikomeye byo kwita ku rugo byaba ibikenera amafaranga cyangwa imyanzuro ikaze, mu gihe umugore bitaba bimufasheho cyane.
Ibyo bibazo byose ngo iyo umugabo abifatanyije no kugira umugore mubi batajya inama cyangwa utamworohereza mu buzima bwe, bimutera umuvuduko ukabije w’amaraso bikaba byanamuhitana imburagihe.
Urubuga elcrema rugaragaza ko hari umugore ushobora gushaka ukiberaho mu munyenga w’amahoro n’umutuzo n’iyo ibindi bibazo byaba bihari ariko hari n’undi ushaka agatuma upfa imburagihe kuko yiyongera ku bibazo usanganywe.Dore imiterere yabo:
1. Umugore udashima
Umugore udashima ibyakozwe, agahora agaragaza ibitagenda, atuma utagira amahoro nk’umugabo ugahora uhangayitse mu buzima bwawe.
Bene uwo mugore ashobora gutuma upfa vuba kuko biturutse ku guhora wihebye , ibyiza ni uko wamureka uramutse ubibonye mutarabana.
2. Umugore utanyurwa
Uzumva umugabo abwira undi ati “noneho umugore wanjye arenda kunsaza ansaba ibintu ntafitiye ubushobozi.”
Ngo umugore utanyurwa wamuha icyo asabye agahita asaba n’ikindi agutesha umutwe, ukabura amahoro ugapfa uhagaze.
3. Umugore usesagura
Umugore mwiza ni umenya gucunga umuntungo w’urugo, iyo rero umugore akoresha amafaranga menshi kurusha ayo mwinjiza bikubera ikibazo kuko usanga aguhoza mu madeni kandi uzi ko ntacyo uba utakoze.
4. Umugore uguca inyuma
Umugore uguca inyuma atuma utamwizera, aba ari wa mugore utanyurwa n’umugabo we.
Abagabo aho bava bakagera banga umugore wabaca inyuma n’iyo bo baba babikora; bene uwo mugore rero ahora arisha umutima umugabo we hari n’abiyahura kubera icyo kintu.
5. Umugore wikunda
Umugore ukurura yishyira atita ku mugabo we ngo amufashe, atera umugabo we umutima mubi kuko abona ko nta gaciro amuha,bikamuhindura umurakare.
6. Umugore usuzugura
Umugore utubaha umugabo we cyangwa abandi, usanga aba ameze nk’ikimungu mu mutima w’umugabo we kuko ibyo bintu bimubera umutwaro n’iyo atabimubwira, bikamuviramo kwiheba gukabije.
7. Umugore w’ingare
Umugore w’ingare uzamukira ku kantu k’ubusa agatesha umutwe umugabo we,atuma apfa vuba kuko amubuza amahwemo.
Uyu aba ari wa muntu uhora abona amakosa ku bandi, utihangana bituma umugabo abaho atishimye akumva ubuzima bubishye.
Abanyarwanda bo baravuze ngo “Urugo rubi rurutwa na gereza” bishatse kuvuga ko n’ubundi umuntu aba atisanzuye.
Inkuru ya elcrema igaragaza ko gufata icyemezo cyo kubana n’umugore umeze gutyo kandi iyo mico warayibonye hakiri kare mutarabana bimeze nko kwishyira mu kagozi.
[email protected]


text:
Ni nyuma y’amasezerano y’ubufatanye yashyizweho umukono hagati y’izi nzego zombi kuri uyu wa Gatanu tariki 25 Ugushyingo 2016.
Umuyobozi ushinzwe ubufatanye n’ibindi bigo muri Unicef Rwanda, Albertine Uwimana, yavuze ko ayo masezerano azareba abana n’imiryango yabo haherewe ku bakiri mu nda kugeza ku bafite imyaka itandatu, ku ikubitiro bakazarebwa abagore bakorera Sorwathe n’abana babo, hadasigaye abaturiye ibikorwa by’urwo ruganda.
Ati “Muzi ko nko mu cyayi hakoramo ababyeyi benshi. Abo babyeyi usanga bafite abana, batwite cyangwa bonsa. Aho rero turashaka yuko ibyo bigo bikoresha ababyeyi bibaha uburyo bwiza bwo kurera abana, umubyeyi asige umwana kubera ko agomba gushaka amafaranga, ariko ntamusige adafite umurera.’’
Sorwathe imaranye igihe gahunda yo guteza imbere uburezi cyane bw’abana b’incuke, ikaba imaze kubaka amashuri ane mu karere ka Gicumbi na Rulindo, afasha abana bagera kuri 400 kugeza uyu munsi.
Uwimana yakomeje agira ati “Unicef izaba ishinzwe kubaka ubushobozi bw’ababyeyi, bw’abakozi ba Sorwathe, bw’abahagarariye abategarugori, kugira ngo bamenye uburyo bwo kurera abana neza. Hanyuma Sorwathe izaba ishinzwe gushyiraho serivisi zifasha abana n’ababyeyi mu iterambere, cyane cyane izo serivisi zo kubigisha, iz’imbonezamikurire y’abana bato, ndetse ikaduha abandi tuzahugura kugira ngo bamenye uko bafata abana batoya”.
Yavuze ko Sorwathe ikwiye kubera urugero ibindi bigo by’abikorera kugira ngo bateze imbere uburenganzira bw’umwana binyuze muri gahunda y’imbonezamikurire y’abana bato, ndetse gahunda zabo zikagera no ku bana bari munsi y’imyaka itatu.
Umuyobozi wa Sorwathe, Rohith Peiris, yavuze ko uru ruganda rw’icyayi rwashinzwe mu 1972, rukora akazi karenga ubucuruzi kakagera no mu kwita ku mibereho y’abakozi uruganda rukoresha kimwe n’abaturiye ibikorwa byarwo.
Ati “Twizera ko abana ari imbaraga z’ahazaza ku rwego rw’abikorera; kandi kubafasha gukura neza ni ukurera abakiliya bo mu gihe kiri imbere n’abaturage bafite ubushobozi.’’
Rohith yavuze ko Sorwathe yubatse amashuri ane rimwe rifite agaciro ka miliyoni 10 Frw, ikagira intego yo kubaka ishuri rimwe buri mwaka, hakiyongeraho gutanga igikombe cy’igikoma kuri buri mwana ku munsi.
Umuyobozi wa UNICEF mu Rwanda, Ted Maly, yavuze ko u Rwanda rwateye intambwe mu kwita ku mibereho n’uburezi by’umwana, ndetse ngo Isi yihaye intego ko abana bose bazaba bagira uburenganzira ku marerero n’uburezi bubanziriza amashuri y’inshuke bitarenze 2030, mu Rwanda hakubakwa ikigo mbonezamikurire nibura muri buri mudugudu.
Umuryango Imbuto Foundation usanganwe gahunda nk’izo, wahaye ikaze ubu bufatanye ndetse uvuga ko bashobora kwigira ku byiza bimaze gukorwa muri urwo rwego.
Umuyobozi wungirije w’uyu muryango, John Ntigengwa, yagize ati “Mu byo tumaze kubona, kubaka ubushobozi bw’ababyeyi ni ingenzi cyane. Turashishikariza ko ubwo buryo bwashyirwamo imbaraga kuko ari nabyo burambye cyane.’’


text:
sam.
20
nov.
2010
Misa yayobowe na Myr Servilien Nzakamwita Umushumba wa Diyosezi ya Byumba akaba na Perezida wa Komisiyo ishinzwe Ikenurabushyo ry’urubyiruko.
Mu nyigisho yatanzwe n’Umunyamabanga Mukuru w’iyo Komisiyo ucyuye igihe Padiri Theophile Niyonsenga yagarutse ku buryo kiliziya mu nzego zayo zose yitaye ku rubyiruko. Byaba mu minsi mpuzamahanga y’urubyiruko (JMJ) byaba mu butumwa buhariwe urubyiruko Papa atanga buri gihe ku cyumweru cya mashami.
Ku rwego rw’akarere dutuyemo hatangijwe Umunsi uhuza urubyiruko rwo mu karere dutuyemo (Journee regionale de la Jeunesse: JRJ) iheruka ikaba yarabereye i Bujumbura. Mu Rwanda tukaba tumaze imyaka icyenda tugira Forum National, hakaba na za Forum mu madiyosezi ndetse no mu maparuwasi.
Imiyoboro ine Ikenurabushyo ry’urubyiruko ryibandaho:
- Ubuzima bwa roho
- Uburyo bwo gufatanya n’abandi muri Kiliziya no mu muryango dutuyemo ngo duhindure isi ibe nziza.
- Gukora, guharanira amajyambere no kwikenura
- Kwidagadura ngo tubeho twishimye.
Nyuma ya Misa abari muri Forum bagiye mu gikorwa cyo gutera igiti ku murenge wa Gasaka aho bateye ibiti bigera ku bihumbi bine.
Saa saba hateganijwe ikiganiro ku ndanga gaciro z’umunyarwanda n’iz’urubyiruko byumwihariko.


text:
Iki gikorwa kije nyuma y’amezi atatu ubuyobozi bw’Umurenge wa Muhima bukora ubugenzuzi bw’isuku mu duce twose tuwugize.
Kuri uyu wa Gatanu tariki ya 25 Ugushyingo 2016, ni bwo imidugudu itatu muri 34 iwugize yagaragayemo isuku kurusha iyindi, yahembwe.
Umudugudu w’Imihigo, ni wo wabaye uwa mbere uhembwa amafaranga ibihumbi 100 n’igikombe, uwa Kabiri uba uw’Impala wo mu Kagari ka Rugenge uhabwa ibihumbi 50,naho uwa Gatatu wabaye uwa Rugenge.
Umunyamabanga Nshingwabikorwa w’umurenge wa Muhima Ruzima John, yatangaje ko bahisemo guhemba iyi midugudu itatu ndetse n’Akagari kamwe mu Tugari turindwi tuwugize kugira ngo dutere umwete abaturage wo kurangwa n’isuku.
Umuturage witwa Dusima John, na we avuga ko iki gikorwa cyo guhemba imidugudu n’Akagari byaranzwemo isuku n’umutekano Umurenge wakoze ari cyiza cyane.
Yagize ati “ Ibi ni byiza kuko bizatuma n’abandi baturage bo mu midugudu cyangwa Utugari tutahembwe bakoresha uko bashoboye kugira ngo ubutaha na bo bazahembwe, ikindi bitugaragariza ko ubuyobozi bwacu bukora neza.”
Muri uyu muhango ubuyobozi bw’umurenge wa Muhima bwanishimiye kuba ari wo wababashije kwishyura ubwisungane mu kwivuza ku kigero cya 100% mu Karere ka Nyarugenge.


text:
Ibisobanuro byimbitse
Utwo dukonoshwa badutoragura ku mwaro (ku nkengero) w’inyanja, bakadukoramo imitako. Abana bayambaraga ku bisage (inyogosho) naho abagore bo bakayambara ku mweko.
Ku izina Isimbi ni ho hakomotse inyito y’urubura ruto rugwa nk’ifu cyangwa rukaboneka ku misozi ihanamye miremire cyane kuko narwo ruba ari umweru nk’utwo dukonoshwa.
Aho niho abanyarwanda bahereye mu kwita ikirunga cya Karisimbi iryo zina, bitewe n’urubura rugaragara ku gasongero kacyo.
Ni nk’uko mu gushaka kuvuga umugabane w’u Burayi, ukunze kurangwamo urubura rwinshi bazimiza, bakawita i Bwotamasimbi.
Umwanzuro
Mu magambo make, Isimbi bivuga umukobwa mwiza.
Ibi bisobanuro byatanzwe n’Inteko Nyarwanda y’Ururimi n’Umuco (RALC)


text:
Ariko Yesu ntiyabyitaho abwira umutware w’isinagogi ati “Witinya izere gusa” Mariko 5:36
Ibibazo iyo byabaye byinshi ni bwo imbaraga z’ umuntu zigaragarira. Ikigeragezo kenshi gituma umunu yijujuta , akibaza niba Imana imuzi, ikimwibuka cyangwa yaramwirengagije. Imana ikora ibintu byose , uko bikwiye kandi mu gihe yo ibona ko gikwiye. Hari ubwo ikora imirimo n’ ibitangaza mu gihe tutabikekaga , kimwe n’ uko hari ubwo ikora mu gihe ubwenge n’ imbaraga z’abantu byose byananiwe. Aho urugamba rukomeye ni ho Imana igaragara, ikarengera abantu bayo, bayitakira ku manywa na nijoro.
Bibiliya igaragaza ko mu gihe umugore yari mu munezero wo guturwa umutwaro yari amaranye igihe kirekire, ni bwo Yayiro yamenye ko iwe nta bindi byiringiro. Ashobora kuba yaragize ishyari akumva ko igihe umwana we yari gukiramo ari cyo Yesu Kristo yakoresheje yita kuri uriya mugore! Uko byaba kose, Yesu yaramuhumurije, amusaba kwirukana ubwoba no kutizera gusa, ibindi na we akabyikorera.
Ubwoba ni umwanzi wo kwizera, Imana itabara abihebeshejwe na bwo , iyo bemeye kwiyiyegurira ubugingo bwabo bwose."Umwana ntiyapfuye ahubwo arasinziriye"- Mariko 5:39: Iyi ni imvugo uyumvise uri mu mubiri , wakumva isa n’ ifite ubushinyaguzi yatangaje abariraga ( Mariko 5:40). Ariko ni uko bari bataramenya ko uwo bari kumwe adasanzwe. Ntibatinze gutangazwa n’ ibyabaye muri ako kanya "Uwo mwanya ako gakobwa karabyuka karagenda, kuko kari kamaze imyaka cumi n’ibiri kavutse. Uwo mwanya barumirwa cyane"- Mariko 5:42.Yesu Kristo yongeye kugaragaza abari aho,barimo n’ umutware w’ isinagogi, ko afite ubutware ku badayimoni, ku burwayi ndetse kugeza ku rupfu.
Yesu Kristo ni umwami, ukwiye kumwizera kandi ukamwiringira iteka. Ukwizera kwawe ntigukwiye gucirwa intege n’ ibibazo uhura na byo mu mibereho yawe . Wiva mu byizerwa kubera ibibazo ahubwo komeza gusenga , uzakomezwa n’imbaraga z’ umwuka wera. Yesu Kristo ni umwami kandi azahora ari umwami ushoboye byose, icyo ubuze ni ukumwizera. Ukwiye gusaba Imana kugushoboza gukomeza kwizera mu gihe uhuye n’ibikomeye bijya bihungabanya ubugingo bwawe.


text:
Mu giterane cyaberaga i Huye, abatari bake basobanukiwe imikorere y’Itorero rya mbere ry’Intumwa
Kuri iki Cyumweru muri Kaminuza y’u Rwanda ishami rya Huye (UR-Huye Campus) habereye igiterane cyahuje abanyeshuri na VUMILIA, ELAYO, … akorera mu muryango CEP-UR Huye.
Abashyitsi bakuru muri iki giterane bari Bwana Damascene Ngarambe na Pasteur Desire Habyarimana. Mu ijambo Bwana Damascene yagejeje ku bari bateraniye aho, yababwiye ko dukwiriye kugira umwete wo gushaka Yesu no kumumenya, tukiga no kugikiranuka (Yohana 20:1-18).
Hakurikiyeho indirimbo z’amakorali, Elayo na Vumilia. Nyuma y’aho Pasteur Desire yahise ahabwa umwanya yigisha ijambo ry’Imana, yerekana icyo amatorero y’iki gihe yakwigira ku itorero ry’Intumwa.
Ibyakozwe n’Intumwa igice cya 2-10. Aha yavuze ko itorero ry’iki gihe ryibwira ko rikize, ariko urebye ubona ridakonje ritanabize (Ibyahishuwe 3:18-20).
Nyuma yo kumva inyigisho, abatari bake bafashe icyemezo cyo kugaruka mu murongo mwiza wo kuba Abakristo b’intangarugero, kandi buzuye Umwuka w’Imana kugira ngo abashe gukwiza hose ubutumwa bwiza nk’uko intumwa zagenzaga (Matayo 28:19-20).
Twabamenyesha ko CEP-UR Huye ifite abanyamuryango basaga 800, bakaba bafite amakorali akomeye nka VUMILIYA, ELAYO, EN-HAKKORE.
Ikindi ni uko uyu muryango uri mu gikorwa cyo kubaka urusengero runini rw’umudugudu wa Kaminuza ku bufatanye n’Itorero rya ADEPR Paroisse ya Taba (Butare-Ville), ruzafasha gahunda zose z’ibyo CEP iteganya gukora.


text:
ven.
31
déc.
2010
Silvestri yavukiye i Roma mu Butaliyani. Yahawe ubusaserdoti ari umusore w’imyaka mirongo itatu. Mu mwaka wa 314, Papa Melkiyadi amaze gutanga, Silvestri ni we watorewe kumusimbura ku ntebe. Icyo gihe nibwo Kiliziya yari ikiva mu magorwa yari imazemo imyaka isaga magana atatu, itotezwa n’abami b’Abaromani bashakaga kuyirimbura. Umwami Konstantini ni we wayikuye ikuzimu, asakaza amahoro mu bakristu.
Nuko umunezero wongera kuba wose, ubumwe n’amahoro byongera gusagamba, Papa Silvestri na we akaza umurego mu guhamya ukwemera mu bakristu.
Muri icyo gihe hubatswe Kiliziya nyinshi, ndetse umwami afasha Silvestri kubakisha Kiliziya nini eshatu i Roma. Ariko rero n’ubwo bwose umwami Konstantini na we yari afite amatwara atoroshye, Silvestri yashoboye kubana nawe, akomeza kumwitondera cyane kugira ngo bakomeze amahoro mu gihugu hose. Umwanditsi w’amateka yo muri iyo myaka yagize ati: «Habaye iminsi Kiliziya zihabwaho umugisha mu mijyi yose bakora ibirori, baha umugisha Kiliziya zubatswe vuba; abepiskopi n’abakristu bagirana umubano cyane, bemeza ko bagize ubumwe bw’ingingo z’umubiri wa Kristu »,
Silvestri yarengeye Kiliziya ku buryo bukomeye, arwanya cyane abigishabinyoma arabatsinda, idini yabo icibwa n’inama ya Konsili yakorewe i Nise mu mwaka wa 325. Silvestri yayoboye Kiliziya imyaka makumyabiri n’umwe.


text:
Izi nzu baziguze muri 2005 nyuma y’aho aba baturage bimuwe hafi y’ishyamba rya Gishwati, bazibagurishije bakigendera ngo kuko ubuzima bwari bubananiye,bagahitamo gusubira mu Karere ka Rubavu.
Aba baturage baguze ubu butaka n’inzu zibwubatseho bavuga ko bagiye kubwandikisha ntibemererwa, ahubwo bumva amakuru ko bagiye kubwamburwa.
Mbarushimana Yohani ati “Naguze inzu n’umuntu wavuye mu Gishwati ariko bavuze ko abaziguze nta cyangombwa cy’ubutaka bazaduha, turifuza ko leta yaturenganura.”
Ntoyumutwa Augustin ati “Twagiye tugura inzu z’abimuwe mu Gishwati kuko tutari dufite aho tuba, tukagurisha amasambu ariko amakuru agenda avuga ko abaziguze bazazinyagwa, ubuyobozi burabivuga igihe cyose, buvuga ko atari izacu. Impamvu bitugaragariza ko atari izacu ni uko batwimye ibyangombwa byazo.”
Kamali Aimé Fabien, Umuyobozi w’akarere ka Nyamasheke avuga ko uwaguze inzu mu buryo butemewe n’amategeko ari we uzayisubiza na ho ufite ibyangombwa byerekana ko yaguze na nyirubwite ubuyobozi ntubwamuhohotera.
Ati “Niba baraguze na ba nyirubwite ubwo bugure bufite ishingiro ariko niba baraguze n’uwagurishije umutungo utari uwe, icyo gihe ubugure buteshwa agaciro, harimo abafite impapuro ariko hari n’abiyitirira ko bahawe batarahawe.Niyo mpamvu twagiye kubireba ngo tubihuze n’impapuro noneho dufate umwanzuro dushingiye ku cyo amategeko ateganya ariko dusanze hari uwayiguze mu kajagari, byanze bikunze isambu yayisubiza nyirayo.”
Mu mwaka wa 2004, nibwo abaturage bimuwe hafi y’ishyamba rya Gishwati mu rwego rwo kurengera ibidukikije, bamwe bimurirwa muri uyu mudugudu wo mu kagari ka Nyagatare, mu murenge wa Mahembe. Ubuyobozi bubaha isambu n’inka ndetse bubakirwa inzu ariko ngo mu mwaka wa 2005, bose uko bageraga muri 300 bahise bavayo kuko ubuzima bwaho bwabananiye, bahitamo kugurisha inzu bubakiwe n’amasambu bari baratujwemo.


text:
Ubutwari ni indangagaciro igaragarira mu mibereho yacu ya buri munsi _Kamari Karegesa
Umunsi Mukuru w’Intwari z’Igihugu wizihizwa mu gihugu hose tariki ya mbere Gashyantare uko umwaka utashye. Ni wo munsi Abanyarwanda bibuka kandi bakazirikana Intwari z’Igihugu n’ibikorwa byaziranze. Uyu mwaka wa 2013, insanganyamatsiko y’Umunsi Mukuru w’Intwari z’Igihugu igira iti “Ubutwari ni ishingiro ry’agaciro n’iterambere.”
Ni muri urwo rwego IGIHE twegereye Kamari Karegesa, Umunyamabanga Nshingwabikorwa w’Urwego rw’Igihugu rushinzwe Intwari, Imidari n’Impeta by’ishimwe aduha ibisobanuro (...)
Umunsi Mukuru w’Intwari z’Igihugu wizihizwa mu gihugu hose tariki ya mbere Gashyantare uko umwaka utashye. Ni wo munsi Abanyarwanda bibuka kandi bakazirikana Intwari z’Igihugu n’ibikorwa byaziranze. Uyu mwaka wa 2013, insanganyamatsiko y’Umunsi Mukuru w’Intwari z’Igihugu igira iti “Ubutwari ni ishingiro ry’agaciro n’iterambere.”
Ni muri urwo rwego IGIHE twegereye Kamari Karegesa, Umunyamabanga Nshingwabikorwa w’Urwego rw’Igihugu rushinzwe Intwari, Imidari n’Impeta by’ishimwe aduha ibisobanuro bikurikira birambuye.
Kamari agira ati “Ubutwari ni indandagaciro igaragarira mu mibereho yacu ya buri munsi. Usanga ahanini muri ibi bice bibiri:
Igice cya mbere kigaragaza Intwari icyo ari cyo, ibiyiranga n’ibyaranze ubuzima bw’izatoranyijwe kugeza ubu;
Igice cya kabiri gihuza ubutwari n’agaciro ndetse n’iterambere.”
Akomeza atangaza ko agaciro k’Abanyarwanda kagararira mu migenzereze no mu mibanire yabo n’abandi. Agira ati “Abanyarwanda ni barebere ku ntwari, kuko Intwari ihorana ubushishozi n’ubumuntu, bituma yitwara gipfura. Ihora yitwararika kudahemuka, kugira ubutwari n’ubugabo, kwanga umugayo, kubaha igihango, ijambo n’indahiro hamwe n’amasezerano, koroherana, kwihangana, kuba umunyakuri, kubaha abandi no kwicisha bugufi.”
Atangaza kandi ko kwihesha agaciro ari byo bituma Abanyarwanda bagera ku iterambere. Iterambere rigaragarira mu mikorere n’imikoranire yabo n’abandi, haba mu gukora, mu gukorera abandi cyangwa gukorana na bo.
Kamari akomeza atangaza ko intwari ishishikarira kwihutisha imirimo no kubahiriza igihe, bigatuma igihugu cyihuta mu iterambere. Ko igira umuco wo kunezeza abo ikorera, igahora irushaho kunoza ibyo ikora, ireba kure, bityo ikaba indashyikirwa mu gucunga neza ibyo ishinzwe no mu kwita ku bo iyobora, ikorera cyangwa ikorana na bo; ikarangiza ibyo yatangiye igamije akamaro igirira abandi cyangwa umusaruro yerekena. Ati “Ibyo byose ibiterwa n’uko ifite ishema ry’Igihugu.”
Ibiranga ubutwari
1. Intwari icyo ari cyo:
Intwari ni umuntu ukurikirana icyo yiyemeje kugeraho, kikavamo igikorwa cy’ikirenga gifitiye abandi akamaro, akabikora mu bupfura no mu bwitange buhebuje, kandi akirinda ubugwari mu migirire ye, ntagamburuzwe n’amananiza.
Igikorwa cy’ubutwari kigaragazwa n’ubwitange ku buryo uwagikoze yashobora kukizira. Ni igikorwa na none kigamije guhindura imibereho y’umuryango wa Muntu mu buryo bwiza hakoreshejwe ubuhanga bwihariye.
Igikorwa cy’ubutwari gishobora kugaragarira mu nzego zose z’imibereho y’abantu n’iy’igihugu, nko kugitabara, kukirengera no kugiteza imbere.
2. Ibiranga intwari:
1◦. Kugira umutima ukomeye kandi ucyeye: ari byo kugira umutima udatinya gushyigikira icyiza no kugaragaza ikibi no guhangara kukirwanya kandi uzi neza ingaruka ;
2◦. Gukunda igihugu bivuga gushyira imbere no guharanira ubusugire, iterambere, ishema by’igihugu n’ubumwe bw’abagituye;
3◦. Kwitanga bisobanura kwigomwa inyungu zawe bwite, guharanira inyungu rusange byaba ngombwa ugahara ubuzima bwawe;
4◦. Kugira ubushishozi bijyana no kureba imbere no kumenya ukuri kutagaragarira buri wese;
5◦. Kugira ubwamamare mu butwari biterwa no kugira ibikorwa by’ubutwari bizwi kandi bishimwa na benshi;
6◦. Kuba intangarugero bituruka mu kurangwa n’ibikorwa bihebuje, bibera abandi urugero rwiza;
7◦. Kuba umunyakuri bigaragazwa no kurangwa n’ukuri kandi ukaguharanira, ntutinye no kuba wakuzira;
8◦. Kugira ubupfura ni umuco ugaragarira mu matwara meza, imibereho, imyifatire n’imibanire n’abandi bitagira amakemwa;
9◦. Kugira ubumuntu ari byo kurangwa n’umutima ukunda abantu ku buryo buhebuje aho kubarutisha ibintu.
Mu magambo avunaguye, intwari irangwa n’ubwitange buhebuje yagize, akamaro yagize n’urugero yatanze.
3. Inzego z’intwari z‘igihugu:
Inzego z’intwari z‘igihugu ni eshatu : Imanzi, Imena n’Ingenzi.
Imanzi ni intwari y’ikirenga yagaragaje ibikorwa by’akataraboneka birangwa n’ubwitange, akamaro n’urugero bihebuje.
Imena ni intwari iyinga Imanzi, inkwakuzi mu kugaragaza ibikorwa byiza bidasanzwe mu gihugu birangwa n’ubwitange, akamaro n’urugero bihanitse.
Ingenzi ni intwari iyinga Imena ikaba inkwakuzi mu kugaragaza ibitekerezo cyangwa ibikorwa by’ingirakamaro birangwa n’ubwitange buhebuje, akamaro gakomeye n’urugero ruhanitse.
Ubutaha tuzabagezaho ibirebana n’intwari z’ikubitiro z’igihugu.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Umunsi w’ubukwe ugomba kugusigira ibintu utagomba kwibagirwa mu buzima bwawe, iyo rero bitatekerejweho bishobora gutuma usigarana inzibutso mbi muri wowe.
Hari ibintu umukobwa ugiye gushyingirwa agomba gutekerezaho bijyanye n’ijoro ribanziriza umunsi wo gushyingirwa kuko kutabimenya bishobora kumutera ikibazo gikomeye.
1. Kumenya koroshya ibintu
Bitewe n’uko gutegura ubukwe bivuna ku mpande zombi, umusore cyangwa inkumi bose baba barananijwe n’imyiteguro, uba ugomba gufata ibintu nk’ibyoroshye.
Mu ijoro ribanziriza iryo muzashyingirwamo mugomba kumva ibintu kimwe ku buryo umunsi w’ubukwe mwese muba muhuza nta gusobanya.
Birababaza iyo umunsi w’ubukwe ugeze umugabo cyangwa umugore hari ibyo batarimo kumva kimwe bari mu byerekezo bitandukanye.
2. Gutekereza ku mibonano mpuzabitsina
Kuba wararyamanye n’uwo mugiye kubana mbere y’ubukwe, ntibivuga ko ubwo ibintu byose bijyanye n’imibonano mpuzabitsina ubizi. Ugomba kumenya ko imibonano wakoze mbere y’ugushyingirwa itandukanye cyane n’imibonano uzagira umunsi wo gushyingirwa.
Hari ibintu uzakora utakoraga ku buryo umugabo wawe azakwishimira birenzeho. Rimwe na rimwe hari ibyo umuntu aba yiteze uko biri bugende, ariko iyo byanze urababara cyane; bisaba ko byose ubitekereza mbere ndetse n’uburyo uzabikoramo.
3. Iyibagize ahashize hanyu
Mu ijoro ribanziriza iryo uzashyingirwamo, ugomba kwiyibagiza ibyo wagiye unyuramo n’umukunzi wawe. Ugomba gusaba Imana ikaguhindura kuko ugushyingiranwa niryo ntangiriro y’urukundo ku bashakanye ntabwo ari iherezo ryarwo.
Ugomba kumva ko mu rugo uzahora uri ku ishuri wiga ibintu bishya kurenza ko wakwishyiramo ko mu buzima nta gishya kibamo.
Abemera Imana bavuga ko ubuzima bw’urugo iyo butaragijwe Imana busenyuka, ni byiza rero ko uburagiza Imana no mu ijoro ribanziriza iryo kubwinjiramo.
4. Tekereza ko atari ibintu byoroshye
Ugomba gutekereza ko uzasoma umugabo wawe utamwishisha, hari ubwo byagutera ubwoba n’isoni ariko tekereza ko bizabaho. Ugomba kuzirikana ko ibyo ubona muri za filime atari byo nyirizina bizakubaho kuko buri rugo rwubakwa ukwarwo.
Hari ubwo umuntu ashyingirwa yagera mu cyumba yabona umugabo we uko ateye agaseka cyangwa akanga ko bajyana mu bwiyuhagiriro. Ibi si byiza, wowe ugomba kugenda uziko utazabikora.
5. Menya ko muzaganira
Mbere y’ijoro uzashyingirwamo ugomba kumenya ko mu ijoro ryanyu rya mbere mwashyingiwe muzaganira, akamenya icyo ubitekerezaho, akakumara impungenge ufite zo mu buriri.
Ugomba kumubwira uko wumva umerewe mu gikorwa cy’abashakanye, ntabwo wavuga ngo aribuze kubyimenyera kuko ntabwo aba azi niba urimo kubyishimira nk’umunsi wanyu wa mbere cyangwa birimo kukubabaza.
6. Kwishimira imibonano by’umugore ni mu mutwe
Menya ko kugira ngo uzashimishwe n’imibonano mpuzabitsina bitangirira mu mutwe wawe.
Mbere y’uko ushyingirwa ugomba kumenya ko ugomba kujya mu gikorwa wagishyize mu ntekerezo, wacyitayeho kuko aribwo gishobora kukuryohera.
7. Imibonano mpuzabitsina ishobora kukubaza
Menya ko niba aribwo bwa mbere ugiye gukora imibonano mpuzabitsina ishobora kuzakubabaza mu ijoro rya mbere. Niko kuri guhari , ugomba kubabara gahoro igihe utabigizemo ubwoba bwinshi.
Hari imikaya iba igiye gutangira gukora yari imaze igihe idakora, ugomba rero kubifata nkaho uri muri siporo ugakomeza kujya uzikora aho kuzitinya.
8. Umunsi wo gushyingirwa ni ijoro ryo gutangira gukundana kwanyu
Ugomba kumenya ko ijoro ryo gushyingirwa aribwo ugomba gutangira gukunda cyane uwo mwashakanye niyo ibyo wari umwitezeho byaba atariko byagenze.
Ijoro ryo gushyingirwamo riba rimwe, niyo mpamvu ugomba kuryitwaramo neza rikagusigira urwibutso ruzatandukana n’andi majoro yose.
9. Wikwishyiramo ko gutera akabariro ariho ruzingiye
Ugomba no gutekereza ku bijyanye n’imibanire yawe n’uwo mugiye kujya mubana amanywa n’ijoro.
Ese ndamwubaha, ndamutetesha, mwitaho se? Kuko ibyo byose iyo bigenda neza nibwo n’ibyo gutera akabariro bibashimisha.
10. Ugomba kugira umujyanama mwiza
Kuko mu buzima hatabamo ibyiza gusa, ugomba gutekereza ko mbere yo kwinjira mu rugo ugomba kugira umujyanama mwiza, ushobora kwiyambaza ukamubwira ikikuri ku mutima igihe hari ibitagenda neza.
Ntuzahaguruke ngo ujye gushyingirwa utarabona inkoramutima wakwisangaho igihe ubuzima bw’urugo bwagushavuje.
Hari byinshi buri wese yatekerezaho mu ijoro ryo kujya gushinga urugo haba ku musore cyangwa se inkumi gusa icy’ingenzi ni uko mutakwibagirwa gusenga Imana ngo ibibafashemo.


text:
nshuti muri hano ndashaka ko munsobanurira mfite ikibazo kindemereye!
nshuti muri hano ndashaka ko munsobanurira mfite ikibazo kindemereye!
Mfite umugabo tumaranye imyaka itatu nta mwana dufite, ikibazo mfite giteye gutya.
Umugabo wanjye ahora ansaba ko twakorana imibonano mpuzabitsina mu kibuno!
Kandi kuva navuka sindabigerageza! kandi iyo nanze ararakara akamara igihe atarara mu rugo! Ese nkore iki?????? Murakoze kubwinama zanyu
Ibitekerezo
Uwusumugabo Nishetani Mubise Hakirikare Atarakwonona +257 69171219 Kanda hano umusubize
UZAMUBWIRE ASHAKANE N'INKOKO NIYO ITAGIRA ITANDUKANIRO MUNNYO!!! Kanda hano umusubize
iryo ni ishyano mu Rwanda. wagukururia umuzimu n'umudayimoni utazikura. senga cyane naho ubundi waragedesheje. Kanda hano umusubize
NONESE WIGEZE UMWIMA IGITUBA? UWO SI UMUGABO NI IKIGORYI. Kanda hano umusubize
senga uwo mudaimoni ntavanwa nikindi uretse kwiyiriza ubusa no gusenga Nshima umutima w'ubumuntu wagize ugisha inama tera intammbwe yo kurwana na satani n'umurwanya nawe azaguhunga Kanda hano umusubize
senga uwo mudaimoni ntavanwa nikindi uretse kwiyiriza ubusa no gusenga Nshima umutima w'ubumuntu wagize ugisha inama tera intammbwe yo kurwana na satani n'umurwanya nawe azaguhunga Kanda hano umusubize
Nkuko abandi benshi babikubwiye ntuzamwemerere.Hari abihaye gutanga inama bakoresheje ijambo ry'Imana batanazi gusonanura.Kuba ari umugabo wawe mwarasezeranye ntibivuga ko yagukoresha ibyaha ngo wemere.Muhakanire pe nubundi ndumva yaramaze guta inshingano Kanda hano umusubize
ahhh uritonde nikigeragezo ariko se yokanyagwa igihe azahubirana namabyi ntazamwara Kanda hano umusubize
ahhh uritonde nikigeragezo ariko se yokanyagwa igihe azahubirana namabyi ntazamwara Kanda hano umusubize
uwomugabo umwitondere ashobora kuba impamvu agushakaho. Kanda hano umusubize
Dore wa mugore we nako wa munyasoni nke we, Imana irakureba kandi izabikubaza niba byari ngombwa kuza kuvuga ibi bintu bitubahisha Nyagasani Imana yacu na Yesu Kristo! Niba haba habuze ikindi cyavugwa muzibe!(Sorry gukoresha iri jambo!) Kanda hano umusubize
Nawe Uri Mubabikora Kko Iyuba Utabikora Ntiwavuga Uko! Satani Arakubona Kanda hano umusubize
Uwomutinganyi Aragapfa Kuko Ntanicy'amaze. Kanda hano umusubize
ihanganishe umugabowaweniba isahayanyu itaragera icoyakoracyose aribesha Kanda hano umusubize
Nonese Yibwirako Umwana Azamubona Mukibuno Umureke N,umutinganyi Ndetse Usenge Cyane Utagwa Mumoshya Pore Sana. Kanda hano umusubize
Samantha uwo afite inyigisho z ubuyobe rwose, bible ivuga ko mutagomba kwimana ariko nukurongorwa muri sex kuko noho Imana yategetse ko barongora kandi ubwo uwo mugabo abi bona muri pronograph cg afite indaya zibomukorera cyane ko indaya yo kubera iba ikorera amafranga ntacyo itakora ariko ari yica .iyo ubikoze cyane mukibuno udutsi dutuma mugihe ushaka kunjya kwituma utegereza kugeza ugiye kwituma ubasha gutegereza kugeza ugezeyo gucika kuburyo wazanjya ushaka kwituma amabyi agahita aza ako kanya. ibyaha nkibyo nibyo byatumye Imana Irimbura somodomu n igomora. uzabyange rwose Kanda hano umusubize
Uraho,ihangane sheng e,wisuzumishije kwa muganga se bababeira ko mutazabyara?Ndak umva urababaye ariko komeraNTUKEMERE KUKIMUHA[ikibuno]ku ko ushobora kutabana nawe ukabona undi mugihe uri muzima,ari nukimuha uzangirika kdi azanaguta ntanu ndi waba ukikwemeye +Gusenga bizagufasha ubyare,bye. Kanda hano umusubize
Uwo yatewe na Shitani kuko ibyo birakaza Imana byatumye irimbura Sodoma na Gomorah kubera urukozasoni!Imana yamugaye icyo adakeneye mwihorere kuko buburiya wemeye kwiyanduza ukabikora ubutaha azakubwira n'ibindi bibi uzageze aho unanirwa! Uzamuganirize umwereke ububi bwabyo kandi niba anakwepa ko mwabyarana n'uko atagukunda cyangwa afite indi mipango aguhishe naho ubundi nta mugabo muzima ufite gahunda wakora ibimeze bityo!Uzafate igihe wisengere Imana ibe ariyo irwana iyo ntambara ariko ntuzabyemere naguta azagende ubwo Imana ifite igisuzo cyiza kurushaho! Kanda hano umusubize
Nubundi uwontamugaburimo ( kurongoramukibuno ) bimazesiki? Mazengewe nokukimpa (igituba)ni 2 mukwezi kd turaramuburiribumwe burimunsi nonewe arateta atyo inama wimwemerera kuko waba urimokwiyica ylgaramiye kd mutazasangira kungruka Kanda hano umusubize
Nubundi uwontamugaburimo ( kurongoramukibuno ) bimazesiki? Mazengewe nokukimpa (igituba)ni 2 mukwezi kd turaramuburiribumwe burimunsi nonewe arateta atyo inama wimwemerera kuko waba urimokwiyica ylgaramiye kd mutazasangira kungruka Kanda hano umusubize
Nubundi uwontamugaburimo ( kurongoramukibuno ) bimazesiki? Mazengewe nokukimpa (igituba)ni 2 mukwezi kd turaramuburiribumwe burimunsi nonewe arateta atyo inama wimwemerera kuko waba urimokwiyica ylgaramiye kd mutazasangira kungruka Kanda hano umusubize
IYONI IBWA UYIREKE USHAKE ABANDI Kanda hano umusubize
Nakugira inama yo kumwemerera icyo kibuno, nawe niba ukunda ko bikorerwa mu gituba ukabimusaba, mukajya mucanganya Kanda hano umusubize
Mugore uriyangiriza icyi? niba adashoboye kukurongora mugituba waje nka kwirongorera nkagutera niyonda ko yazagaruka! nshakira kuri email:ndahigwadam@yahoo.fr Kanda hano umusubize
rekakana na sheitwane Kanda hano umusubize
mwihorere agende Allah azaguha undi ntamugabo umurimo kbsa Kanda hano umusubize
Ntuzamwemerere gukora ayomahano wazicuza ibihe byose inama zirambuye wa 0725190064 Kanda hano umusubize
Aragushuka innyo izata ubudahangarwa. Kanda hano umusubize
Ntuzabyemere nuramuka ubyemeye uzicuza ibihe byose ushaka inama zirambuye wahamgara 0725190064 Kanda hano umusubize
ntuzabikore izingarukazabyo habaharuwuzi barongoyemukibu no akabyara mureke rwose ntamugabo umurimo nubikora uzangirika Kanda hano umusubize
Umva reka shitan Kanda hano umusubize
Niyongera kubigusaba uzamwemerere ariko umusabe uti"Ihangane gato ndaje",ubundi uge toilette ukore ibikomeye ugaruke utyo,ubundi ukimuhe,maze ndore ko azongera kugutesha umutwe! Kanda hano umusubize
Niyongera kubigusaba uzamwemerere ariko umusabe uti"Ihangane gato ndaje",ubundi uge toilette ukore ibikomeye ugaruke utyo,ubundi ukimuhe,maze ndore ko azongera kugutesha umutwe! Kanda hano umusubize
numuhunge kuko ashaka kukugirira ivyo agira hanze canke wihangane kabisa nyo nama Kanda hano umusubize
Waba ufite ibibazo byo gutera akabariro, ufite ubugumba, gucika intege uri gutera akabariro cg itakibyuka? Mpamagara kuri 0788939828 nkurangire umuti wa kizungu unywa utunini tubiri mu cyumweru, ikaba cure y'ibyumweru 10, uhite uba urwembe. Kanda hano umusubize
Reka imiteto Mada!!!ibuka ko mwasezeranye ko mubyiza no mubibi uzamuba hafi umuha igituba cyiza ikibuno kibi urakimwimira iki?niba yumva aricyo cyamuhaza irari?!!ibuka ko bibiriya igira iti ntimukiyimane dore inama nziza uzamubyire ntaho urabibona ko niba hari film abizimo azayizana mukayirebera hamwe nayizazana umutego 1umutego wa2 uzamubyire ko nawe ukunzGukoreshae ibyo ubonyemo(gusisanya) Kanda hano umusubize
burshit ibyo uvuga Kanda hano umusubize
Ayo namamahono nagende asange mugabe wabwiye obama ngo azaze amutinge uzahamagare 0788741054 agirwe inama Kanda hano umusubize
toka satani samantha . Kanda hano umusubize
Samantha uvuzi iki? ariko uzi iyo warongowe mukibuno uhora ubinzwenkumwana wuruhinja iyo ushatse kwituma uhita ubyirangirizaho ese umugabo wawe ukubwi kuk rongora 1mukanwa 2mumazuru 3mumatwi wamwemerera?njyewe ndabirwanyijecyaneyazicuza ubuzimabwe. Kanda hano umusubize
nawe uri igishwi koshya umuntu warangiza ngo imana ntasoni arongora mukibuno nta gituba agira cika iyo nkorabusa yumugabo iyo ningaruka yo gushaka hutihuti utaramenya umugabo Kanda hano umusubize
Sha samanta satani ni mukuru wawe, Kanda hano umusubize
icyo utarakora se ntiwagikora?icyo umugabo ashatse uramuha uzagerageza,cyane ko buriya urukundo rushobora kuba rwaragiye rugabanuka ntawamenya.gusa haricyo mbona 1. ashobora kuba yaraguharurutswe kubera ko ntakana murabona akaba agushakaho amananiza. 2. ashobora kuba yarahungabanye kubera filme prono akaba yumva ntawundi munezero agutezeho usibye kuguhenesha kukugarika kukugaragura kukubikishinda Ku...etc gusa ibyo agusaba sibyabahesha agaciro ntakubahana kurimo. Kanda hano umusubize
Iyo ni shitani ntuzayemerere, azashake abatinganyi bagenzi be gusa Imana imuyobore Kanda hano umusubize
Iyo ni shitani ntuzayemerere, azashake abatinganyi bagenzi be gusa Imana imuyobore Kanda hano umusubize
Afire abandi abikorera niyo mpamvu ashaka kubigeragrzaa no kuri wowe plz ntuzamwere bivuzengo ago arara yarakaye haba ariko abikorera bikamumara uburakari so be carefully Kanda hano umusubize
Ibyo nibimwe mubyo Imana yanga urunuka! Biri mubyarimbuye Sodomu n' I Gomora! Ntuzemere narimwe kko wazarinda upfa utaribabarira ndi utabisubiza inyuma ngo wisubireho. Senga Imana irabishyiraho iherezo mu izina rya Yesu. Kanda hano umusubize
Uwo si umugabo ahubwo ni daimoni, muhunge kuko utazi iyo aba yaraye iyo wanze. Azakuzanira SIDA ahubwo nukomeza kurangara Kanda hano umusubize
UKO NUMVA WOBIGENZA MWANKIRE BURUNDU KUKO NTAGUKUNDA ASHAKA AKWONONERE UBUZIMA,KWASHAKA MUKIBUNO NTAGITSINA UFISE UWOMWANA WIBAZA KWAZOVA MUGITSINA?MUHEBE UWO SIWE. Kanda hano umusubize
Ariko ntimukabaze Abantu ubusa ngo muduteshe imitwe , Ese Wowe wakimuhaye byagutwara iki ? Aho iyisi ituganisha Wowe ntaho ureba? Komeza ubyange ejo azasabe ubutane yitwaza ibindi bibazo bitandukanye mwifitiye murugo , nurangiza wibere agakecyuru kadafite umugabo ngo impamvu nuko wanze gutanga ikibuno kivamo......, Ese ubundi wahamuhaye ijoro rimwe akabigerageza akumva impumuro ivamo kwatazongera kubigusaba !!!! None nawe urahagaze ngo nimungire inama ... Ubomye icyowiratana ntasoni ikibuno nububuno bwacyo..sha kimuhe uzarebe amaherezo yes. Kanda hano umusubize
YEGO !!!! YEGO !!!!rata popo tubyumva kimwe nareke umwiryo no gutereka amaso atagirubwenge ko amaha igituba se!??? Kanda hano umusubize
nuko ntamwana Niyo mpamvu akubwira gutyo kugirango abone uko agenda.ariko kuko arumugabo wawe kandi wemera uzabyemere urebeko yongera kugenda. Kanda hano umusubize
Uwo mugabo wae ndabona nta vision ye kuri woe,nonese niba murakaranya agahita ata urugo,,aho gushaka uko mwakemura ikibazo,ubwo koko woe urumva mwazubaka!? iyizire nkirongorere maze nkumare indimba,icyo gituba cyawe rwose gikeneye kugabanirizwa ubushyuhe n'imboro yanjye.mpamagara kuri 0728109122.sawa turi kumwe! Kanda hano umusubize
Uwo mugabo wae ndabona nta vision ye kuri woe,nonese niba murakaranya agahita ata urugo,,aho gushaka uko mwakemura ikibazo,ubwo koko woe urumva mwazubaka!? iyizire nkirongorere maze nkumare indimba,icyo gituba cyawe rwose gikeneye kugabanirizwa ubushyuhe n'imboro yanjye.mpamagara kuri 0728109122.sawa turi kumwe! Kanda hano umusubize
Uwo mugabo wae ndabona nta vision ye kuri woe,nonese niba murakaranya agahita ata urugo,,aho gushaka uko mwakemura ikibazo,ubwo koko woe urumva mwazubaka!? iyizire nkirongorere maze nkumare indimba,icyo gituba cyawe rwose gikeneye kugabanirizwa ubushyuhe n'imboro yanjye.mpamagara kuri 0728109122.sawa turi kumwe! Kanda hano umusubize
muvandi shishoza kuki umugabo wawe ashobora kuba ari umutinganyi inama nuko utabyemera ahubwo ugasenga uhoraho by a no gitandukana imana yakugenera ugukwiye Kanda hano umusubize
Niba utarabikora ntibivugako utabikora bigerageze bikunanire ariko wamweretseko umwitayeho nurangiza umwereke impamvu utabishoboye nahokumbyanga gusa nawe birambabaza kuko ntazo igituma wowe ubyanga Kanda hano umusubize
biragaragara ko utari umnyarwanda ndetse nawe nturi mwiza na gato.urashuka undi mwana kwiroha mumuriro! uwo mugabo urumva akiri umuntu?namwemerera rimwe azamushwanyagura asigare ari imyase ngo ari kumwereka ko atabishoboye ! ese ubwo ari umukobwa wawe wabyaye wamugira iyo nama ? imbwa nimbwa ,inka n'inka ,ihene n'ihene ikitaribwa ntukakigerageze kuko kiba cyanduye . Kanda hano umusubize
Ashobora kuba abiterwa nuko areba Porno.Ibyo bintu sibyo mu Rwanda.Nakugira inama ko wamwangira.Ese mwashakanye binyuze mu mategeko,cyangwa mubana buraya? Niba wumva utabishobora,mwatandukana.Ariko niba wumva wabishobora,bikore.Hali abashakanye baruhanya.Ese ubundi kuki atabigusabye muli iyo myaka 3 mumaranye?Nkeka ko abiterwa na PORNO.Ndetse ashobora kuba aryamana n'abagore babimwemerera.Babyita Anal Sex.Mu bazungu,sex yo mu kibuno barayikunda.Ariko ntabwo ali umuco wacu.Ni nka biliya bya Homosexuality cyangwa Lesbianism.Ku bwange,wamwangira.Ubwo yigira mu bandi babimuha.Kubana iteka birarushya.Bamwe bahitamo kudashinga urugo. Kanda hano umusubize
Reka reka Rekana n'umuginga.ibyo c n'ibiki Kanda hano umusubize
Mureke ni inkozi ya amabi Kanda hano umusubize
NYABUNEKA UTAZAJYA UJYA GUKORA IBYOROSHYE NIBIOKOMEYE BIKAZA URAMENYE NUKUKWI YENZAHO Kanda hano umusubize
Mukobwa ubwo mugabo ubwo yaramotse. Yamaze. Kuba umutingganyi ahubwo uzamugenzure. Aho ajya arara niba ataraye murugo kubera wwanze ko mukora mubwo burryo bwo. Mukibuno bydaway ntamugabo. Uggifite kbsa kuko uwo yarrahindutse ibyiza uhubwo wakwishakira undi kuko uwo ntaco. Azakumarira. Shenge Kanda hano umusubize
mubyukuri nishyano mumucyonyarwa nicyaha Ntuzemerepe a gambiriye iki bimaze ik naguhata uzange niyanga umurege mubuyobpzi 0788759460 Kanda hano umusubize
umuvumo wi Mana umubeho uwomugabo Kanda hano umusubize
Apu,reka shitan Kanda hano umusubize
UWO MUGABO NIBWA YI REKE NTABWO IZI ICYO ISHAKA TERA 0774005112 Kanda hano umusubize
UWO UMUREKE USHAKE UNDI MUGABO NTABWO BASHIZE MWISI Kanda hano umusubize


text:
Abaturage bo mu Karere ka Musanze baratiye Minisitiri ushinzwe iterambere mpuzamahanga mu Bwongereza James Wharton iterambere bamaze kugeraho barikesha gahunda zitandukanye iki gihugu gitera inkunga.
Ubwo Wharton yasuraga akarere ka Musanze agamije kureba uburyo gahunda batera inkunga zihindura ubuzima bw’abaturage; bamwe mu bo yasanze bakora umuhanda muri gahunda ya VUP mu murenge wa Kinigi, bamutangarije ko iyi gahunda yabagejeje kuri byinshi mu iterambere.
Mukamurara Virginie wo mu kagari ka Garuka yagize ati “Kuva nabona akazi muri gahunda ya VUP (Vision Umurenge Program) nikuye mu bukene , nta tungo nagiraga mu rugo ariko ubu maze kwigurira ingurube imaze kubyara izigera ku munani. Ifumbire ndayibona, amafaranga ndayabona, ari ayo nkura mu bworozi ndestse no mu kazi nkora ka buri munsi.”
Aba baturage bashimye cyane Perezida Paul Kagame ku mbaraga ashyira mu guhahira Abanyarwanda no kubahangira uburyo bushoboka bufasha benshi kwikura mu bukene.
Umuyobozi w’Akarere ka Musanze Musabyimana Jean Claude yashimangiye ko VUP yahinduye byinshi mu mibereyo y’abaturage b’i Musanze.
Minisitiri James Wharton yagaragaje ko igihugu cye kigiye gushimangira umubano mwiza n’u Rwanda kuko inzego batangamo inkunga zihindura imibereho y’abanyarwanda.
Yagize ati “Tugiye gushimangira imibanire myiza hagati y’Ubwongereza n’u Rwanda igamije guteza imbere imibereho myiza y’abaturage; nk’ibihugu by’inshuti tuzakomeza gushyigikira ibikorwa by’iterambere ry’abaturage b’ibihugu byacu.”
James Wharton yasuye umukecuru Nyiramakuba Isabelle w’imyaka 76, akaba amaze imyaka irenga itanu ahabwa inkunga y’ingoboka igenerwa abatishoboye bageze mu zabukuru, ashimangira ko imufasha cyane .
Yanasuye kandi uruganda rukora ifiriti mu karere ka Musanze, anyurwa n’imikorere yarwo ijyanye n’igihe.
Muri uyu mwaka w’ingengo y’imari 2016-2017 abagera kuri 341 batishoboye mu karere ka Musanze ni bo bamaze guhabwa imirimo muri VUP.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Perezida Kagame Paul yibukije urubyiruko rw’abanyeshuri biga mu Rwanda no hanze bitabiriye Itorero Indangamirwa ku nshuro ya 9 ko itorero ari ishuri rishingiye ku mateka agamije gutoza urubyiruko rw’abanyarwanda indangagaciro z’igihugu cyabo.
Yavuze ko itorero rifasha kugorora abagiye gutana, baba bagiye kwangirika, dore ko umwana apfa mu iterura, aboneraho gusaba Itorero ry’Indangamirwa kwiyubakamo ubushobozi buzamura igihugu no kugiteza imbere.
Umukuru w’Igihugu yabivugiye mu kigo cya Gabiro mu karere ka Gatsibo ubwo yasozaga ku mugaragaro icyiciro cya 9 cy’Itorero ry’Indangamirwa cyigizwe n’abanyeshuri b’abanyarwanda bangana na 345 bagizwe abahungu 170, n’abakobwa 175, barimo abasoje ibizamini mu mwaka w’amashuri 2015.
Perezida Kagame yagize ati “Hano ni ukubasogongeza inzira y’uburere ibafasha uko mugenda mukura, abafite imico cyangwa imyitwarire idakwiye, bayisige hano tugende turi intore zibereye u Rwanda, mwiteguye kugira uruhare mu kubaka igihugu.”
Asanga kandi urubyiruko rukwiriye uburere bushingiye ku ndangagaciro nziza, no kwiyubakamo ubushobozi buzamura, bukanateza imbere igihugu.
Ati “ N’iyo waba ufite ubumenyi, uburere buke, butuma bwa bumenyi ntacyo bukumarira, icyo musabwa ni ukuba abantu bazima, mugasobanukirwa ko kubana ari ngombwa kuko ntawe ushobora kuba wenyine [..] Umugani Nyarwanda uravuga ngo "umwana apfa mu iterura," Itorero ridufasha kwirinda ko ibyo byatubaho.’’.
Umuyobozi wa Komisiyo y’Itorero ry’Igihugu, Boniface Rucagu yavuze ko iri torero ryafashije urubyiruko rw’u Rwanda kumva neza akamaro k’indangagaciro na kirazira z’umuco nyarwanda mu kubaka igihugu, amateka yacyo, kumenya uruhare rwabo mu iterambere ry’u Rwanda n’inshingano bafite mu kurushakira imbuto n’amaboko kimwe no gusigasigara indangagaciro zifasha kubaka igihugu.
Mubyo bigishijwe harimo amateka y’u Rwanda, aho rwavuye, aho rugeze n’aho rwerekeza, n’imyitozo yo mu rwego rwa gisirikare.
Bamwe mu baganiriye n’itangazamakuru mu bagize Itorero ry’Indangamirwa zavuze ko ziteguye kugaragaza u Rwanda mu mahanga.
Umwe muri bo witwa Olivier Niyonsenga wiga muri Ghana, yavuze ko yajyaga ahura n’ikibazo cyo kudasobanukirwa neza amateka y’igihugu, bityo babimuganiriza akabura icyo asobanura.
Ambasaderi w’u Bubiligi mu Rwanda, Arnout Pauwels ari kumwe n’Umujyanama wa Ambasade mu bya gisirikare mu Rwanda, Lt Col Alain Lambert, bakiriwe na Minisitiri w’Ingabo z’u Rwanda, Gen James Kabarebe (...)
Minisiteri y’Umuco na Siporo, ivuga ko ahabereye ibikorwa by’ubutwari hagiye gushyirwa ibimenyetso biharanga, kugira ngo amateka y’aho ahabwe agaciro n’Abanyarwanda. Mu kiganiro n’abanyamakuru (...)
Urwego rw’igihugu rushinzwe imfungwa n’abagororwa (RCS) rurishimira ko ku nshuro ya mbere abana bafungiye muri gereza y’abana ya Nyagatare bakoze ibizamini bya Leta bisoza amashuri abanza n’icyiciro (...)
Polisi y’u Rwanda ikorera mu karere ka Kicukiro yafatanywe kashe 39 zitandukanye umunyeshuri witwa Tuyishime Bernard wiga ibijyanye no gukora amazi mu Ishuri ry’Ubumenyingiro IPRC-Kicukiro. Izi (...)
Ku wa mbere ushize nibwo ikigo cy’igihugu cy’uburezi REB, cyamuritse amanota y’ibizamini bya Leta by’amashuri abanza ndetse n’icyiciro cya mbere cy’ayisumbuye. Abanyeshuri bakoze ibizami bisoza (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.